Netizen Indonesia ‘Serang’ Instagram KKM Gara-Gara Salah Faham Kes Import COVID-19

Akaun media sosial Kementerian Kesihatan Malaysia di Instagram hari ini ‘diserang’ netizen Indonesia selepas berlaku salah faham mengenai kenyataan kes import COVID-19 dari Indonesia yang dicatatkan di negara ini.

Kenyataan Pengarah Kesihatan Dr Noor Hisham Abdullah sebelum ini mengatakan 70 peratus kes import COVID-19 di Malaysia adalah berpunca daripada Indonesia seperti dilaporkan Malaysiakini.

Peratusan itu menurut beliau merujuk kepada 99 orang pesakit yang baru tiba dari Indonesia sejak pelaksanaan kuarantin wajib dijalankan di negara ini.

Netizen di Indonesia bagaimanapun dilihat seperti tersalah faham kenyataan tersebut dan menganggap KKM mengeluarkan kenyataan bahawa 70 peratus kes keseluruhan COVID-19 berasal daripada negara mereka.

Ia dapat dilihat melalui beberapa komen yang ditinggalkan mereka di hantaran yang dibuat pihak KKM di laman Instagram rasmi badan tersebut seperti yang dikongsikan netizen Malaysia.

Sebagai perbandingan, jumlah komen yang ditinggalkan di hantaran yang dibuat KKM sebelum ini berada dalam lingkungan seratus komen namun sejak ‘diserang’ netizen Indonesia, jumlah itu meningkat sehingga 5,000 komen.

Semakan kami juga mendapati ruangan komen tersebut penuh dengan perdebatan dalam kalangan netizen yang turut mempertahankan kenyataan yang dibuat KP sebelum ini sambil menjelaskan maksud sebenar perkara tersebut kepada netizen Indonesia yang dilihat tersalah faham mengenai perkara itu.

Diharapkan dengan penjelasan yang diberikan netizen Malaysia mengenai perkara ini dapat membuatkan mereka faham mengenai maksud sebenar kenyataan yang dikeluarkan KP Kesihatan kita.

Kami sebelum ini pernah melaporkan tentang kewujudan kluster baru yang berpunca daripada warga Malaysia yang baru tiba dari Indonesia. Klik pautan di bawah untuk membaca.


Pemilik kedai kopi ditikam rakan

AKTIVITI santai minum petang di sebuah kedai kopi bertukar kecoh apabila pemilik premis berkenaan ditikam rakannya dalam kejadian di Vista Kiranau dekat Penampang, semalam.

Dalam kejadian jam 6.20 petang itu, mangsa berusia 40 tahun cedera di perut selepas ditikam menggunakan pisau oleh suspek yang dalam keadaan mabuk.

Mangsa yang cedera terbaring di depan kedainya sebelum suspek ditahan orang awam yang berada di lokasi kejadian.

Ketua Polis Daerah Penampang, Deputi Superintendan Mohd Haris Ibrahim berkata, polis menerima panggilan melalui talian kecemasan berhubung kejadian itu.

“Siasatan awal mendapati suspek yang berusia 40-an adalah kenalan mangsa yang sedang minum di kedai milik mangsa.

“Suspek dipercayai dalam keadaan mabuk tidak berpuas hati dan marah kerana mangsa dipercayai bercakap besar sehingga berlaku perselisihan faham antara mereka,” katanya hari ini.

Katanya, pisau yang digunakan suspek untuk menikam mangsa ditemui dan suspek ditahan untuk tindakan lanjut.

“Suspek ditangkap berdasarkan maklumat orang awam dan mangsa menerima rawatan di Hospital Queen Elizabeth 1 serta dalam keadaan stabil.

“Kes disiasat mengikut Seksyen 324 Kanun Keseksaan kerana dengan sengaja menyebabkan kecederaan menggunakan senjata,” katanya. – Harian Metro


Tun M Setuju Potong 10 Peratus Pencennya Untuk Bantu Golongan Hilang Pendapatan

KUALA LUMPUR: Bekas Perdana Menteri, Tun Dr Mahathir Mohamad sedia memotong 10 peratus dari pencennya dengan syarat ia digunakan untuk mengurangkan beban mereka yang hilang punca pendapatan.

Dr Mahathir mengakui kehidupan beliau tidak terjejas kerana Perintah Kawalan Pergerakan dan Prosedur Operasi Standard (SOP) yang terpaksa diamalkan.

Jelas beliau, pemotongan 10 peratus dari gaji wajar dilaksanakan kerana ia dapat mengurangkan jarak antara yang bernasib baik dan yang menghadapi masalah.

“Tiap kali saya jadi Perdana Menteri usul saya yang pertama ialah memotong gaji saya, gaji Menteri dan Timbalan Menteri dan juga Pegawai Tinggi Kerajaan sebanyak 10 peratus. Tidak pun ada masalah ekonomi yang besar di masa itu.

“Sekarang gaji sudah naik berkali ganda dari dahulu. Sementara ramai yang hilang pendapatan sama sekali, mereka yang bergaji dalam Kerajaan tidak mengalami apaapa kekurangan. Dalam syarikat swasta pun tidak ada kekurangan gaji.

“Untuk mengurang jarak antara yang bernasib baik dan yang bernasib buruk, pemotongan 10 peratus dari mereka yang terselamat untuk memberi kepada yang tidak selamat memang wajar,” katanya dalam satu kenyataan media pada Selasa.

Dr Mahathir juga menegaskan beliau telah menyatakan persetujuan terhadap cadangan pemotongan gaji menteri.- AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jumpa dompet RM12,100 dapat RM303,600

BEIJING: Seorang bapa miskin yang terdesak memerlukan wang untuk pembedahan sum-sum tulang anak lelakinya tidak menyangka kejujurannya memulangkan dompet berisi wang tunai 20,000 yuan (RM12,100) ditemuinya di tepi jalan akhirnya membuahkan rezeki jauh lebih murah untuknya sekeluarga.

Tang Shaolong, dari Jining, Shandong, memerlukan wang yang banyak untuk membolehkan anak lelakinya berusia dua tahun yang menghidap sindrom hemofagositik menjalani pemindahan sum-sum tulang di sebuah hospital di Jinan, lapor South China Morning Post.

Doktor berkata, Tang sudah membayar 200,000 yuan (RM121,400) namun jumlah itu masih belum mencukupi kerana kos operasi pemindahan itu berjumlah 400,000 yuan (RM242,900).

Ketika keluar dari hospital untuk membeli makanan anaknya Tang menemui dompet di tepi jalan berisi wang tunai 20,000 yuan (RM12,100), kad bank, kad perniagaan dan lesen memandu.

“Sejujurnya, saya sangat gembira menemui wang begitu banyak. Saya fikir ia pemberian Tuhan yang mengetahui saya berasa risau kerana kekurangan wang untuk menyelamatkan nyawa anak saya dan ia mungkin membantu saya.

“Tetapi serentak itu saya terfikir, wang itu dijumpai berhampiran hospital dan mungkin simpanan seseorang yang amat memerlukannya,” kata Tang.

Susulan itu, Tang memutuskan memulangkan dompet itu kepada pemiliknya seorang penanam sayur, Ding Yilong malah menolak menerima ganjaran wang tunai.

Justeru, Ding cuba membantu Tang membiayai pembedahan anaknya dengan mendermakan lobak hampir 200 tan untuk dijual.

Selepas cerita mengenai mereka muncul dalam akhbar Qilu Evening News pada hari Ahad dan sayur-sayuran mereka habis dijual menjelang Selasa.

Hasil jualan lobak kira-kira 500,000 yuan (RM303,600) itu dapat menampung kos pemindahan sum-sum tulang anak Tang. – Agensi


Polis Tembak Kereta Penjenayah Di Beaufort

BEAUFORT: Polis melepaskan tembakan ke arah tayar kenderaan dua pengedar dadah yang cuba merempuh anggotanya dalam operasi di Kampung Limbawang, di sini, malam tadi.

Kedua-dua lelaki berusia 31 dan 35 tahun itu berjaya ditahan selepas kereta dinaiki mereka terbabas di tepi jalan yang sedang dinaiki air banjir di Jalan Melulugus, berhampiran Kolej Komuniti Beaufort.

Ketua Polis Daerah Beaufort, Deputi Superintendan Yusoff Zaki berkata, berkata pada jam 8.30 malam anggota Bahagian Siasatan Jenayah Narkotik, Ibu pejabat Polis Daerah (IPD) Beaufort menjalankan pemerhatian di sebuah rumah tanpa nombor di situ.

Katanya, hasil pemerhatian itu, sebuah kereta jenis Proton Saga yang dinaiki dua lelaki dalam keadaan mencurigakan masuk ke kawasan rumah berkenaan.

“Pasukan serbuan mendekati kereta itu dan mengarahkan pemandu (suspek) berhenti namun suspek bertindak agresif dan terus memandu laju ke arah pasukan serbuan sehingga hampir melanggar anggota polis.

“Polis melepaskan beberapa das tembakan ke arah tayar bagi tujuan keselamatan diri dan untuk menghalang kereta berkenaan.

“Namun kereta itu terus memecut laju menghala ke Jalan Melulugus,” katanya ketika dihubungi, hari ini.

Yusoff berkata, polis mengejar kereta berkenaan sehingga di Jalan Melulugus berhampiran sebuah kolej dan kereta berkenaan terbabas di tepi jalan yang sedang dinaiki air banjir.

“Kedua-dua suspek kemudian cuba melarikan diri namun berjaya diberkas. Hasil pemeriksaan dalam kereta suspek menemukan satu paket plastik lut sinar mengandungi ketulan hablur jernih disyaki syabu seberat 6.11 gram di atas tempat duduk sebelah pemandu.

“Kedua-dua tangkapan dan rampasan dibawa balik ke IPD Beaufort untuk tindakan lanjut dan suspek juga didapati positif dadah jenis Methamphetamine dan Amphetamine,” katanya.

Menurutnya, mengikut semakan mendapati salah seorang suspek mempunyai jenayah lampau membabitkan penyalahgunaan dadah.

“Salah seorang suspek juga mengaku mendapatkan bekalan dadah syabu untuk diedar daripada seorang pengedar tempatan dan polis sedang menyiasat mengenainya.

“Kes disiasat mengikut Seksyen 39A(1) Akta Dadah Berbahaya (ADB) 1952,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 2,331 Kes Positif Baharu, 5 Kematian

KUALA LUMPUR: Jangkitan baharu COVID-19 dalam negara terus mencecah empat angka dengan jumlah kes positif yang dilaporkan dalam tempoh 24 ialah sebanyak 2,331 kes dan lima lagi kematian dicatatkan hari ini.

Jumlah berkenaan sekali gus menjadikan jumlah kumulatif sehingga kini ialah sebanyak 372,859 kes.

Daripada jumlah berkenaan, Ketua Pengarah Kesihatan, Tan Sri Dr Noor Hisham Abdullah berkata, Selangor merekodkan 751 kes menjadikan negeri tertinggi diikuti Sarawak (512) dan Kuala Lumpur (252).

Jangkitan-jangkitan baharu di negeri-negeri pula 225 kes di Kelantan, Sabah (163), Pulau Pinang (116), Johor (100), Negeri Sembilan (89), Kedah (45), Perak (42) dan Pahang (20).

Sementara Melaka mencatat sembilan kes, Putrajaya (empat), Labuan (dua) dan Perlis (satu) manakala tiada kes baharu di Terengganu dalam tempoh 24 jam lalu.


Kapal Tangki Bawa 170,000 Liter Diesel Haram Ditahan

KOTA KINABALU: Kapal tangki berisi 170,000 liter diesel bernilai hampir RM900,000 ditahan di perairan ini selepas disyaki membawa muatan itu tanpa kebenaran.

Penahanan dibuat oleh pasukan bot ronda Agensi Penguatkuasan Maritim Malaysia (APMM) di kedudukan 0.2 batu nautika tenggara Teluk Sepanggar, di sini pada 2 petang semalam.

Pengarah Maritim Sabah dan Wilayah Persekutuan Labuan, Laksamana Pertama Datuk Mohd Rosli Abdullah berkata, anggota menahan kapal tangki itu selepas dikesan mencurigakan.

“Kapal tangki itu dikendalikan empat kru termasuk nakhoda warga tempatan berusia antara 24 hingga 72 tahun dan pemeriksaan menemui 170,000 liter diesel yang tidak diisytiharkan dan tiada dokumentasi sah.

“Pemeriksaan lanjut ke atas sistem navigasi dan rekod pergerakan kapal pula didapati ia sengaja dimatikan hingga menimbulkan kecurigaan,” katanya dalam kenyataan hari ini.

Mohd Rosli berkata, kapal itu juga melakukan kesalahan lain antaranya, dokumen pertukaran butiran syarikat yang tidak dimaklumkan kepada pendaftar kapal serta ia tidak berdaftar di negara ini.

“Pengoperasiannya tanpa kru lengkap seperti dalam Daftar Keselamatan Kapal dan nakhoda, ketua jurutera serta kru tidak memenuhi syarat kompetensi sepatutnya, selain peralatan keselamatan tidak mencukupi,” katanya.

Mohd Rosli berkata, kapal dan kru ditahan dan diiringi ke Jeti Maritim Sepanggar untuk siasatan lanjut mengikut Seksyen Ordinan Perkapalan Saudagar (MSO 1952) dan Akta Bekalan 1961.

Beliau meminta warga maritim untuk melaporkan sebarang salah laku di perairan ke Pusat Operasi Maritim Sabah dan Wilayah Persekutuan Labuan di talian 088-387774 atau melalui talian kecemasan MERS 999. – HMetro


COVID-19: 22 Kluster Masih Aktif, Tiga Lagi Diisytihar Tamat Di Sabah

KOTA KINABALU : Tiga lagi kluster COVID-19 diisytiharkan tamat di Sabah hari ini, kata Menteri Kerajaan Tempatan dan Perumahan negeri Datuk Masidi Manjun.

Beliau berkata kluster yang diisytiharkan tamat itu ialah Kluster Jalan Bypass Kologon di Ranau; Kluster Simpangan (Beluran); dan Kluster Bukit Garam (Kinabatangan).

“Jumlah kluster yang masih aktif di Sabah ialah 22,” kata jurucakap COVID-19 Sabah itu dalam kenyataan hari ini.

Masidi berkata sebanyak 591 kes positif baharu COVID-19 direkodkan hari ini, menjadikan jumlah kumulatif wabak itu di Sabah meningkat kepada 361,076 kes.

“Peratusan jangkitan sporadik masih tinggi, hampir 63 peratus daripada jumlah keseluruhan kes harian,” katanya.

Masidi berkata seramai 1,391 pesakit COVID-19 telah sembuh dan dibenarkan keluar dari hospital serta Pusat Kuarantin dan Rawatan Berisiko Rendah, menjadikan jumlah kumulatif pesakit sembuh 332,595 orang, manakala 809 pesakit masih menerima rawatan.

Beliau berkata terdapat lima kes kematian dilaporkan di Sabah hari ini masing-masing satu kes di Kota Belud, Kota Kinabalu, Kuala Penyu, Tenom dan Beaufort. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tambang Murah MAS Sehingga Penjimatan 50 Peratus

KUALA LUMPUR: Berita baik kepada setiap orang yang gemar melancong apabila syarikat penerbangan, Malaysia Airlines (MAS) menawarkan penjimatan sehingga 50 peratus menerusi MHholidays Flash Sales, hanya untuk tempoh masa terhad saja.

Tawaran penjimatan yang akan berakhir pada 30 September ini tidak harus dilepaskan dan anda boleh melancong, bermula 24 September 2019 hingga 30 April 2020.

Lebih menarik, anda bukan saja menikmati penjimatan tiket penerbangan, tetapi turut merangkumi penginapan hotel di setiap destinasi pilihan.

Penumpang boleh menikmati tambang tiket pergi dan balik kelas ekonomi berserta hotel ke Langkawi bermula pada harga serendah RM219, Johor Bahru (RM259), Pulau Pinang (RM319) manakala Kuching (RM489) dan Kota Kinabalu bermula serendah RM689 setiap orang.

Untuk destinasi antarabangsa turut disediakan penjimatan tambang tiket pergi dan balik kelas ekonomi termasuk hotel ke destinasi seperti Jakarta bermula pada harga RM509, Bangkok (RM539), Ho Chi Minh (RM596), Singapura (RM599) dan Manila serendah RM709.

Tidak terkecuali destinasi lain seperti Phuket yang bermula serendah RM509, Yangon (RM529), Phnom Penh (RM559), Bali (RM759 ) dan Perth, serendah RM1,009 untuk tambang tiket pergi dan pulang kelas ekonomi berserta hotel.

Tambang dikenakan itu termasuk elaun bagasi sebanyak RM20 kilogram untuk kelas ekonomi ke destinasi antarabangsa dan hidangan percuma serta hiburan ketika penerbangan daripada Kuala Lumpur.

Jadi, jangan tunggu lagi dan layari holidays.malaysiaairlines.com untuk mendapatkan maklumat lanjut sebelum promosi berakhir dan merancang percutian hebat anda bermula sekarang.


Dakwa Segera Kumpulan Antivaksin – KJ

KUALA LUMPUR: Menteri Kesihatan, Khairy Jamaluddin, memohon pihak berkuasa menyegerakan siasatan dan pendakwaan terhadap kumpulan antivaksin.

Tegasnya, Kementerian Kesihatan (KKM) sudah bertindak dengan membuat beberapa laporan polis terhadap beberapa kumpulan antivaksin.

Bagaimanapun, katanya, beberapa kumpulan antivaksin dilihat masih berterusan menyebarkan berita palsu berkaitan vaksin COVID-19 hingga mengancam kesihatan awam.

“KKM sudah membuat beberapa laporan polis terhadap kumpulan antivaksin. Kami harap tindakan susulan, siasatan, pendakwaan dan lain-lain dapat disegerakan.

“Kumpulan ini terus menyebarkan berita palsu, mengancam kesihatan awam dan menjengkelkan,” katanya menerusi Twitter, hari ini.

Beliau membalas ciapan pakar perubatan keluarga KKM, Dr Sakinah Sulong, yang mempersoalkan sama ada kumpulan antivaksin di negara ini kebal daripada tindakan pihak berkuasa berikutan masih bebas menyebarkan dakwaan dan berita palsu.

“Mantan Perdana Menteri, Presiden UMNO pun turun naik mahkamah, tapi antivaksin ini lebih hebat lagi. Petik nama menteri sesuka hati. Tabur fitnah sana, No Action (tiada tindakan). Sampai bila?” katanya. – BH Online

Pihak @KKMPutrajaya telah membuat beberapa laporan polis terhadap kumpulan anti-vaksin. Kami harap tindakan susulan (sisatan, pendakwaan, dll) dapat disegerakan. Kumpulan ini terus menyebarkan berita palsu, mengancam kesihatan awam dan annoying. https://t.co/rdAKlUNEFZ


5 PATI Ditahan Cuba Masuk Tawau Melalui Laluan Tikus

TAWAU: Lima pendatang asing tanpa izin (PATI) yang cuba menyusup masuk ke daerah ini ditahan pasukan Kawasan Keselamatan Khas Pantai Timur Sabah (ESSCOM), di Kampung Kurnia Jaya, di sini, Ahad lalu.

Dalam operasi jam 7.55 malam itu, kumpulan PATI berkenaan yang dipercayai cuba masuk ke daerah ini menggunakan laluan tidak diwartakan namun berjaya digagalkan operasi OP Cegah Pati (OCP) Daratan ESSCOM.

Komander ESSCOM, Datuk Ahmad Fuad Othman berkata, kumpulan PATI itu ditahan ketika sepasukan anggota ESSCOM sedang menjalankan tugas rondaan di kawasan kampung berkenaan.

“Hasil pemeriksaan mendapati terdapat seorang lelaki dan dua wanita serta dua kanak-kanak itu disyaki baru tiba dari negara jiran.

“Pemeriksaan lanjut mendapati semua mereka tidak memiliki sebarang dokumen pengenalan diri yang sah dan mengaku baru tiba dari Indonesia menggunakan laluan tikus,” katanya dalam kenyataan media yang dikeluarkan, hari ini.

Ahmad Fuad berkata, tiada sebarang rampasan barang yang menyalahi undang-undang ditemui bersama kumpulan PATI terbabit.

“Semua yang ditahan berusia lingkungan 10 hingga 40 tahun dan mereka dibawa ke Ibu Pejabat Polis Daerah (IPD) Tawau untuk tindakan lanjut.

“Kes disiasat mengikut Seksyen 6(1)(c) Akta Imigresen 1959/63 (pindaan 2002),” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Semakin Banyak Zon Kuning, Hanya Tinggal 17 Daerah Zon Merah Di Sabah

KOTA KINABALU: Kes positif baharu Covid-19 di Sabah kembali turun kepada 118 kes dengan dua kematian dilaporkan hari ini.

Ini adalah hari ketiga berturut-turut Sabah mencatatkan kes positif baharu di bawah 150 kes.

Menteri Kerajaan Tempatan dan Perumahan, Datuk Seri Panglima Masidi Manjun berkata, dua kematian dicatatkan di Kota Kinabalu dan Lahad Datu.

Beliau berkata, daripada 118 kes baharu hari ini, Tawau mencatatkan kes tertinggi dengan 27 kes, diikuti dengan Putatan (16), Kota Kinabalu (11), Sandakan (11), Nabawan (10), Keningau (9), Lahad Datu (9), Kalabakan (6), Papar (5), Kinabatangan (5), Penampang (3), Tuaran (3), Kudat (2) dan Semporna (1).

Hari ini, Ranau dan Beaufort bertukar dari zon merah kepada zon jingga, Telupid berubah dari zon jingga kepada zon kuning dan Nabawan bertukar dari zon kuning ke zon jingga.

Setakat ini, 17 daerah di Sabah masih berada dalam zon merah, lima daerah dalam zon jingga dan lima dalam zon kuning. Zon kuning termasuk Telupid, Tongod, Pitas, Tambunan dan Kuala Penyu.

Menurutnya, daripada 118 kes positif itu, sebanyak 75 kes dari saringan kontak rapat, saringan bergejala 17 kes, saringan kluster sedia ada 13 kes dan 13 kes adalah dari lain-lain kategori.

Sebanyak 266 kes pulih dilaporkan hari ini dengan bilangan kumulatif sebanyak 48,974 kes. Kes kematian di Sabah bertambah menjadi 356 kes.

Setakat ini, sebanyak 51,115 kes Covid-19 dilaporkan di Sabah dengan 1,231 kes aktif yang sedang menerima rawatan, iaitu 464 orang di hospital dan 765 orang di Pusat Kuarantin dan Rawatan Berisiko Rendah (PKRC) serta dua orang di Pusat Tahanan Sementara (PTS) atau penjara.

Terdapat 66 orang ditempatkan di Unit Rawatan Rapi (ICU) dan 20 orang memerlukan alat bantuan pernafasan.

Bilangan keseluruhan katil di hospital dan PKRC di Sabah kekal 6,111 katil dan peratus penggunaan adalah 20.14 peratus.

Bagi sekatan jalan raya (SJR), sebanyak 24,908 kenderaan diperiksa dalam tempoh 24 jam dan 91 kenderaan diarah berpatah balik. Manakala, 33 kompaun dikeluarkan atas kesalahan melanggar prosedur operasi standard (SOP) Covid-19. – BorneoToday


Luluh Hati Ibu Tiga Anak Ditahan AADK

LABUAN: Luluh hati seorang ibu apabila tiga anak lelakinya ditahan Agensi Anti Dadah Kebangsaan (AADK) dalam serbuan di rumah mereka di Labuan, semalam.

Dalam serbuan jam 1 pagi itu, ketiga-tiga beradik itu antara 11 individu ditahan dalam operasi serbuan diketuai Pegawai AADK Erwan Roslan, selama tiga jam di sekitar pusat bandar Labuan.

Ketua Pegawai AADK Wilayah Persekutuan Labuan, Mohd Hanip Juarip berkata, ketika serbuan dijalankan, ibu berusia 67 tahun itu gagal menahan kesedihan sehingga menangis selepas melihat tiga anaknya ditahan.

Malah katanya, seorang daripada anaknya cuba menyembunyikan diri di atas siling sehingga terpaksa dipujuk oleh ibunya sendiri untuk turun dan memberi kerjasama kepada anggota AADK.

“Cubaan meloloskan diri tiga beradik berusia 29 hingga 47 tahun itu akhirnya tidak berjaya apabila mereka berjaya ditahan pihak berkuasa.

“Ketiga-tiga beradik berkenaan disahkan positif dadah hasil ujian saringan air kencing yang dijalankan terhadap mereka,” katanya dalam kenyataan media, hari ini.

Mohd Hanip berkata, dalam serbuan lain, AADK turut berjaya menahan keseluruhan lapan individu berusia 22 hingga 53 tahun.

Katanya, semua disiasat mengikut Seksyen 3(1) APD (Rawatan dan Pemulihan) 1983 kerana disyaki penagih dadah.

Sehubungan itu, Mohd Hanip meminta orang awam yang mempunyai maklumat berhubung penyalahgunaan dadah supaya menyalurkan maklumat kepada AADK di talian 087-222667 atau tampil ke mana-mana pejabat AADK berhampiran.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kudung Tangan Kiri, Adik Qalesha Rayu Bantuan Tangan Bionik

Sejak akhir-akhir ini, tiral di media sosial trend menyampaikan pesanan melalui kadbod membuatkan ramai netizen yang turut mahu mencubanya.

Tidak dinafikan, meskipun pesanannya ringkas tetapi menarik perhatian orang ramai untuk membacanya.

Bagi kanak-kanak peremupuan orang kelainan upaya (OKU) ini, dia menulis permintaannya untuk memiliki tangan bionik sehingga menimbulkan rasa sebak dalam kalangan netizen.

“Saya Qalesha. Saya nak tanngan robot. Boleh tolong saya tak?,” tulis kanak-kanak OKU itu.

Qalesha yang kudung tangan kirinya memegang kadbod tersebut sebelum gambarnya tular di media sosial.

Menurut Saujana Rejab, individu yang memuat naik gambar itu di Facebook, Qalesha bercita-cita ingin menjadi seorang juruterbang apbila dia sudah dewasa kelak.


‘Hukuman Rotan Tidak Dibenarkan Untuk Murid Perempuan’ – Timbalan Menteri Pendidikan

KUALA LUMPUR: Timbalan Menteri Pendidikan, Teo Nie Ching menjelaskan, guru tidak wajar merotan pelajar perempuan terutamanya di bahagian badan yang tidak sepatutnya.

Beliau berkata, larangan itu tertakluk pada ketetapan yang dibuat Kementerian Pendidikan menerusi garis panduan dalam pengurusan disiplin dan kuasa merotan murid di dalam Peraturan 5, Ordinan Pelajaran 1957.

“Hukuman rotan adalah tidak dibenarkan untuk murid perempuan dan hukuman kepada murid lelaki adalah dihadkan kepada merotan dengan rotan yang ringan di tapak tangan atau di punggung yang berlapik dengan pakaian di bawah kuasa guru besar,” katanya.

Teo Nie Ching berkata demikian ketika ditanya oleh wartawan Astro Awani mengenai video viral seorang guru lelaki merotan pelajar perempuan kerana memanggilnya ‘ah qua lao shi’ (cikgu pondan) tanpa sebab.

Dalam pada itu, Nie Ching berkata, Pejabat Pendidikan Daerah (PPD) Johor Bahru dan Jabatan Pendidikan Negeri (JPN) Johor sedang menjalankan siasatan mengenai kes itu dengan kerjasama pihak polis.

Beliau yakin kes itu dapat diselesaikan dengan cara baik dan memohon semua pihak bertenang dan memberi ruang kepada dua pihak berkenaan untuk menjalankan siasatan.


Lelaki Ditahan Bersama Syabu Bernilai Lebih RM7,000

KUNAK: Seorang lelaki dipercayai pengedar dadah ditahan selepas polis menemukan syabu bernilai RM7,786 di dalam kenderaan miliknya di sini, semalam.

Dalam kejadian pada pukul 3.42 petang itu, suspek berusia 30 tahun ditahan di sebuah tapak cuci kenderaan, Simpang Empat.

Ketua Polis Daerah Kunak, Superintendan Baharin Md Tahir berkata pihaknya menahan sebuah kenderaan jenis Produa Viva yang dipandu suspek di lokasi berkenaan.

“Pemeriksaan di dalam kenderaan, kita menemukan satu beg kecil berzip di atas alas kaki bahagian pemandu.

“Pemeriksaan lanjut di dalam beg terbabit menemukan enam paket plastik lutsinar pelbagai saiz mengandungi ketulan hablur jernih disyaki dadah jenis syabu seberat 51.91 gram dianggarkan bernilai RM7,786,” katanya dalam kenyataan media hari ini.

Beliau berkata suspek turut didapati positif dadah jenis Methampetamine selepas ujian saringan air kencing dilakukan terhadapnya.

Katanya siasatan juga mendapati suspek memiliki dua rekod jenayah lampau membabitkan dadah pada tahun 2015 dan 2018.

Baharin menambah suspek kini ditahan dan disiasat mengikut Seksyen 39B Akta Dadah Berbahaya 1952. – SabahNewsToday


COVID-19: 3,288 Kes Positif Baharu, 14 Kematian Hari Ini

KUALA LUMPUR: Kes baharu COVID-19 kembali mencatatkan sedikit peningkatan apabila merekodkan 3,288 jangkitan hari ini, berbanding 2,764 semalam.

Menurut Twitter Kementerian Kesihatan (KKM), jumlah kes baharu itu menjadikan kes COVID-19 keseluruhan yang direkodkan di Malaysia kepada 251,604, dengan 52,186 kes aktif.

Sejumlah 3,283 jangkitan adalah membabitkan kes tempatan, merangkumi 1,889 rakyat manakala 1,394 adalah warga asing. Sebanyak lima kes import turut dicatatkan.

Jumlah pesakit yang sembuh daripada wabak itu pula sebanyak 1,929 kes hari ini berbanding lebih 3,000 semalam, sekali gus menjadikan jumlah kumulatif kes sembuh sebanyak 198,495 atau 78.9 peratus daripada keseluruhan jangkitan.

Ketika ini, seramai 285 pesakit COVID-19 ditempatkan di unit rawatan rapi (ICU) manakala jumlah pesakit yang memerlukan bantuan pernafasan adalah 131 orang.

Selain itu, sejumlah 14 kes kematian akibat COVID-19 direkodkan hari ini, sekali gus menjadikan jumlah kumulatif kes kematian akibat wabak itu di negara ini kepada 923, atau 0.37 peratus daripada keseluruhan kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rendah Berbanding Semalam, 6,060 Kes Baharu Covid-19 Hari Ini

PUTRAJAYA: Ketua Pengarah Kesihatan, Tan Sri Dr. Noor Hisham Abdullah memaklumkan bahawa sehingga 29 Oktober 2021, terdapat sebanyak 6,060 kes COVID-19 baharu yang dilaporkan.

Kes COVID-19 pada hari lebih rendah berbanding semalam iaitu sebanyak 6,377 kes.

Kes baharu yang dilaporkan itu menjadikan jumlah kumulatif kes yang dicatatkan di Malaysia bertambah kepada 2,460,809 kes.

Untuk mendapatkan maklumat terperinci berkenaan kes COVID-19 di Malaysia, layari https://covidnow.moh.gov.my

Sehingga 29 Oktober 2021: Jumlah kes COVID-19 yang dilaporkan adalah 6,060 kes (2,460,809 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam. pic.twitter.com/ewhmzxGe7a


Shafie Calon Perdana Menteri?

KOTA KINABALU: Di kala kebuntuan Pakatan Harapan (PH) Plus mencapai persetujuan berkenaan calon perdana menteri, nama ketua menteri Sabah, Datuk Seri Mohd Shafie Apdal kini muncul menjadi salah seorang calon bagi memegang jawatan tertinggi negara itu.

Difahamkan, Shafie disebut sebagai salah seorang calon selain Tun Dr Mahathir Mohamad dan presiden Parti Keadilan Rakyat (PKR), Datuk Seri Anwar Ibrahim.

Pencalonan Shafie juga dipercayai telah disokong oleh Mahathir sendiri dalam satu pertemuan dengan ahli-ahli bersatu, baru-baru ini.

Video pertemuan itu juga tular di media sosial sejak semalam dengan Mahathir dalam video berkenaan menyatakan beliau bersama beberapa bekas pemimpin Bersatu, Amanah dan DAP telah bersetuju agar Shafie dicalonkan.

“Adalah kumpulan yang terdiri daripada wakil, Warisan, wakil dari Bersatu wakil daripada Amanah wakil daripada DAP pun ada, kita empat parti ini bersetuju, jadi ini persetujuaan saya juga.

“Jadi saya harap, sokongan kepada saya ini dibuat melalui sokongan pasal saya yang namakan dia, bukanlah saya seorang, yang lain pun bagi nama yang sama, jadi saya harap akar umbi akan terima pencalonan ini.

“Fikirkan, kalau saya tak ada. Ada orang lain. takkan saya nak ada selama-lamanya, jadi adalah lebih baik kita pindah supaya kita boleh tentukan orang yang ambil alih ini meneruskan perjuangan kita, itulah harapan kita sebab itu saya nak supaya kita sokong Shafie Apdal, kerana dia dan saya sependapat,” kata Mahathir.

Menguatkanh lagi spekulasi itu, beberapa pemimpin Parti Warisan Sabah (Warisan) secara terbuka telah membangkitkan idea perdana menteri pertama dari Sabah atau Sarawak untuk mentadbir negara.

Naib Presiden Warisan, Datuk Junz Wong dalam satu hantarannya di Facebook berkata, Sabah dan Sarawak adalah rakan setaraf dalam pembentukan Malaysia dan tidak kurang berbanding semenanjung.

“Kami bukan kelas kedua (tetapi) di tahap yang sama.

“Aspirasi untuk melihat orang dari Sabah atau Sarawak memimpin negara sebagai perdana menteri pada masa depan bukanlah suatu yang mustahil,” katanya.

Walaupun tidak menyatakan sebarang nama, Junz bagaimanapun menyertakan gambar Shafie dalam hantarannya itu.

Beberapa jam kemudian, Timbalan Presiden Warisan, Datuk Darell Leiking membuat hantaran yang hampir senada.

“Ramai mungkin tak bersetuju atas sebab masing-masing tetapi sebagai seorang yang sudah lama menjangkakan untuk membetulkan Persekutuan Malaysia, sesiapa yang diterima persekutuan dan datang daripada Borneo juga boleh memimpin persekutuan sebagai perdana menteri.

“Mengapa tidak, bukan? Sudah 57 tahun,” katanya merujuk tempoh masa Sabah berada dalam persekutuan Malaysia.- BeritaSabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pejuang Tiada Peluang Di Sabah, Kata Penganalisis

KOTA KINABALU : Pejuang pimpinan Dr Mahathir Mohamad tiada peluang berjaya di Sabah jika bertanding di negeri itu pada pilihan raya umum akan datang, kata dua penganalisis politik.

Oh Ei Sun daripada Institut Hal Ehwal Antarabangsa Singapura berkata, parti berasaskan kaum tiada daya tarikan di Sabah kerana kebanyakan rakyatnya mempunyai keluarga dengan pelbagai latar belakang etnik dan kepercayaan agama.

“Namun jika parti sedemikian berada dalam kedudukan untuk ‘mengagihkan sumber’, maka itu mengatasi penolakan parti berasaskan kaum,” katanya kepada FMT.

Katanya, ramai rakyat Sabah masih menyalahkan Mahathir berhubung Projek IC, istilah yang digunakan bagi dakwaan pemberian kerakyatan secara sistematik kepada pendatang dengan memberi mereka kad pengenalan sekitar 1990-an.

“Mereka menyalahkan Mahathir kerana mencetuskan Projek IC, yang mereka fikir membawa masuk pendatang yang kadang-kadang mempunyai dokumen. Saya sebaliknya berpendapat, ini diamalkan bertahun-tahun sebelum Projek IC lagi.

Pada Selasa, Presiden Pejuang Mukhriz Mahathir berkata, parti itu berhasrat bertanding di Sabah pada PRU15, namun ia masih belum memutuskan bilangan kerusi akan ditandingi.

Cawangan negeri parti itu akan dilancarkan secara rasmi pada 22 Mei, namun pemimpin BN Sabah Bung Moktar Radin memperkecilkan peluang Pejuang di negeri itu.

Penganalisis Universiti Malaysia Sabah, Lee Kuok Tiung, berkata beliau tidak melihat sebarang ruang untuk Pejuang di Sabah, menyifatkan arena politik negeri itu “sudah sesak” dengan pelbagai parti seperti Parti Kesejahteraan Demokratik Masyarakat (KDM) yang diterajui bekas naib presiden Warisan Peter Anthony.

“Saya tak nampak ruang untuk Pejuang di Sabah. Kita lihat seramai 447 calon bertanding untuk 73 kerusi pada pilihan raya negeri (PRN) Sabah 2020, dengan majoriti daripadanya kehilangan wang deposit,” katanya kepada FMT.

Lee berkata, kewujudan Projek IC boleh dipertikaikan, tetapi tiada siapa boleh menafikan peningkatan mendadak populasi Sabah pada 1990-an.

Katanya, sukar bagi Pejuang membuang persepsi bahawa mereka terikat dengan Mahathir, walaupun bekas perdana menteri itu tidak bertanding pada PRU15 mahupun menjauhi parti. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bagi Keluarga Miskin, Pembelajaran Dalam Talian Menyusahkan

PETALING JAYA: Pada saat murid-murid tidak dapat ke sekolah hingga selewat-lewatnya 4 Feb, kanak-kanak daripada keluarga berpendapatan rendah dan mereka di kawasan luar bandar terhalang daripada mengikuti kelas dalam talian kerana tidak memiliki peranti mahupun sambungan internet.

Sementara perintah kawalan pergerakan (PKP) Mac lalu mengejutkan banyak ibu bapa yang cuba menyesuaikan diri dengan pembelajaran dalam talian, namun bagi Umadevi Satha Udaia Perasagam, “tiada yang berbeza” ketika PKP 2.0.

“Bagaimana mereka boleh belajar? Kami tiada komputer riba dan anak-anak hanya berkongsi telefon pintar saya,” kata Umadevi, yang tinggal berdekatan Bandar Sunway, Selangor.

“Guru perlu faham bukan semua keluarga mempunyai komputer riba atau telefon pintar.”

Bekas pembantu sambilan di sebuah klinik itu diberhentikan kerja oleh majikannya tahun lalu sewaktu PKP kali pertama.

Suaminya kehilangan pekerjaan di gudang pada Dis 2010 selepas menjalani pembedahan pintasan jantung, dan keluarga itu kini bergantung pada pendapatan Umadevi yang menjual makanan di gerai tepi jalan.

Tahun lalu, Umadevi berbelanja hampir RM200 untuk membuat salinan foto bahan kerja rumah anak-anaknya seperti yang disyaratkan oleh sekolah.

Ketiadaan pengangkutan juga menghalangnya pergi ke sekolah untuk mendapatkan bahan pembelajaran.

Sukarelawan persatuan kebajikan Hope Selangor, Prema Thiyagu, berkata pembelajaran dalam talian “tidak berkesan”.

Prema mengagihkan bungkusan makanan kepada beratus-ratus orang setiap hari di Petaling Jaya, Subang, Shah Alam, Puchong, and Ara Damansara sejak PKP pertama Mac lalu.

Beliau melihat sendiri kesukaran yang dihadapi kumpulan B40 dalam komuniti berpendapatan rendah bagi memastikan anak-anak mereka mendapat pendidikan yang sempurna.

Keadaan sebenar kehidupan di kawasan PPR

“Kami turun padang (melakukan kerja sosial) dan menyaksikan keadaan sebenar di PPR (Projek Perumahan Rakyat) dan projek perumahan kos rendah yang lain.

“Pertama, mereka perlukan sambungan internet dan peranti. Keluarga ini tidak mampu membeli komputer riba dan telefon pintar untuk semua anak mereka. Mereka selalunya, hanya berkongsi,” kata Prema.

Bagi keluarga yang memiliki peranti yang boleh digunakan oleh anak-anak mereka untuk mengakses platform pembelajaran dalam talian, sambungan internet menjadi penghalang seterusnya.

“Mereka tidak boleh guna sambungan prabayar. Mereka perlu sambungan yang stabil kerana perlu menggunakan aplikasi seperti Google Meet dan Google Classroom, jadi mereka perlukan WiFi,” kata Prema.

“Kebanyakan yang kami lihat, mereka (keluarga B40) tidak memiliki akses internet sebegini.

“Kami dengar kerajaan memberikan pakej (untuk akses internet), tetapi kami tidak tahu sejauh mana ia boleh diakses.”

Bagi yang lain, seperti pekerja kilang di Pulau Pinang yang ingin dikenali sebagai Rashid, video yang kabur dan audio yang tidak jelas menjejaskan minat anak-anaknya pada pembelajaran atas talian.

Rashid, dari Bayan Baru, berkata, guru akan berhubung dengan pelajar melalui panggilan video WhatsApp – tetapi sambungan internet tetap menjadi masalah yang berterusan.

“Walaupun guru mereka menghantar kerja rumah melalui WhatsApp, namun sistem panggilan video tidak begitu bagus.

“Saya tinggal di rumah pangsa dan tidak memiliki (sambungan) jalur lebar. Kami menggunakan plan data dan taliannya tidak jelas,” katanya.

Rashid, 34, yang berpendapatan sekitar RM2,500 sebulan, tidak mampu membeli komputer riba untuk anak-anak, jadi beliau membelikan mereka telefon untuk mengikuti pembelajaran dalam talian.

“Paling tidak, jika kami diberi komputer dan Internet yang elok, anak-anak saya dapat belajar dengan mudah,” katanya.

Akses internet adalah masalah yang lebih besar lagi bagi penduduk luar bandar seperti Diana Dennis Oh, seorang ibu kepada dua anak dari Keningau, Sabah.

Katanya, beliau perlu membawa anak-anaknya 6km dari rumah hanya untuk mendapatkan sambungan internet yang stabil dua hari kebelakangan ini, sejak tahun persekolahan baru bermula.

Beliau juga harus mencari masa untuk mengimbangkan pelajaran mereka dengan tanggungjawabnya di tempat kerja.

Beliau berkata anak-anaknya masih dalam “fasa penyesuaian” dalam tahun persekolahan baharu, dan berharap kelonggaran dan empati daripada pihak berkuasa sekolah berkenaan kehadiran pelajar.

Katanya, mereka perlu memahami kesukaran yang dihadapi ibu bapa berkenaan pembelajaran dalam talian.

Katanya, PKP 2.0 “lebih bagus sedikit” kerana guru anak-anaknya tidak lagi meminta banyak gambar mereka membuat kerja rumah.

Beberapa guru, katanya, memberikan kelonggaran dengan membenarkan anak-anaknya menghantar kerja rumah pada waktu malam.

“Sekiranya berlaku apa-apa kepada anak-anak saya (ketika mereka mencari sambungan internet yang stabil di luar), saya hanya mempunyai satu soalan – adakah mereka (sekolah) akan bertanggungjawab (jika anak-anaknya dijangkiti)?”. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Sabah Bentang Di Persidangan Maya Secara PechaKucha

KENINGAU : Ashraf Daniel Anuar, pelajar bakeri dan pastri Kolej Vokasional Keningau telah membentang projek pendidikan di persidangan dalam talian ASES International Social Sciences Congress, Turki, pada 27 Mei 2022.

Pelajar ini membuat pembentangan berformatkan PechaKucha iaitu satu stail pembentangan berasal dari Jepun yang melibatkan pembentangan 20 slaid sahaja dimana hanya 20 saat diperuntukkan untuk setiap slaid.

Pelajar ini membentang konsep pembelajaran berasaskan sosioemosi Bahasa Inggeris dimana pelajar digalakkan untuk mencipta kandungan seperti penyampaian berita, forum dan temubual dan menerbitkan kandungan ini di platform digital seperti YouTube dan blog.

Ini membolehkan pelajar-pelajar ini memperkembangkan kemahiran mengenalpasti emosi mereka sendiri dan memahami bagaimana emosi mereka mempengaruhi pemikiran dan tindakan mereka agar mereka mampu menanganinya dengan baik.

Pengarah kolej tersebut, Encik Johari @ Jaibet Bin Sabin, mengucapkan tahniah kepada pelajar ini kerana mewakili kolej tersebut untuk membentang projek yang dapat menambahbaik pendekatan pengajaran dan pembelajaran di institut tersebut.

Rakaman pembentangan ini boleh diakses melalui pautan YouTube berikut:


Koperal & Lans Koperal Mengaku Tidak Bersalah Terima Rasuah

KOTA KINABALU: Dua anggota polis berpangkat Koperal dan Lans Koperal mengaku tidak bersalah atas pertuduhan menerima rasuah di Mahkamah Sesyen Kota Kinabalu, di sini, hari ini.

Tertuduh Baharuddin Tuge, 42, menghadapi tiga pertuduhan manakala Mohd Izzam Gorudin Abdullah, 35, menghadapi satu pertuduhan masing-masing membuat pengakuan itu selepas pertuduhan dibaca secara berasingan di hadapan Hakim Abu Bakar Manat.

Menurut pertuduhan pertama, Baharuddin melakukan kesalahan itu pada 7 Ogos 2017 kira-kira pukul 4.30 petang di dalam sebuah kenderaan di Jalan Inobong Putaton Bunsadon, Penampang.

Tertuduh sebagai seorang ejen Kerajaan Malaysia iaitu Koperal Polis Diraja Malaysia (PDRM) yang bertugas di Bahagian Narkotik Ibu Pejabat Polis Daerah (IPD) Penampang telah secara rasuah menerima satu suapan wang tunai RM500 daripada Mohd Shafiqqurasi Alitus Abdullah sebagai dorongan untuk tidak mengambil tindakan kepada penama kerana memiliki dadah jenis syabu.

Bagi pertuduhan kedua, tertuduh pada 8 Ogos pukul 10.41 pagi di Maybank Cawangan Donggongon, Penampang, secara rasuah memperoleh satu suapan wang tunai RM300 daripada Mohd Shafiqqurasi Alitus Abdullah yang dimasukkan ke dalam akaun Maybank milik tertuduh sebagai dorongan untuk tidak mengambil tindakan kepada penama kerana memiliki dadah jenis syabu.

Menurut pertuduhan ketiga pula, tertuduh pada 7 Ogos 2017 kira-kira pukul 3.20 petang bertempat di hadapan pejabat The Light Residence Condominium Jalan Joungkil Nosoob, Penampang, telah secara rasuah meminta suatu suapan wang sebanyak RM1,500 daripada Cheung Lai Peng sebagai dorongan untuk tidak mengambil tindakan terhadap pekerjanya iaitu Mohd Shafiqqurasi Alitus Abdullah kerana memiliki dadah jenis syabu.

Manakala tertuduh Mohd Izzam dituduh melakukan kesalahan itu pada 7 Ogos 2017, kira-kira pukul 2.30 petang di dalam sebuah kenderaan di tepi Jalan Inobong Putaton, Bunsadon, Penampang sebagai seorang ejen Kerajaan Malaysia iaitu Lans Koperal PDRM yang bertugas di Bahagian Narkotik IPD Penampang, telah secara rasuah meminta suapan sebanyak RM2,500 daripada Mohd Shafiqqurasi Alitus Abdullah sebagai dorongan untuk tidak mengambil tindakan terhadap penama kerana memiliki dadah jenis syabu.

Sehubungan itu, Baharuddin telah melakukan kesalahan mengikut Seksyen 17(a) dan Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang boleh dihukum dibawah Seksyen 24(1) akta yang sama manakala Mohd Izzam telah melakukan kesalahan dibawah Seksyen 16(a)(B) akta akta yang sama.

Jika sabit kesalahan, tertuduh boleh dikenakan penjara tidak lebih 20 tahun dan didenda tidak kurang lima kali ganda nilai suapan mengikut mana yang lebih tinggi.

Abu bakar membenarkan Baharuddin dijamin sebanyak RM10,000 dengan deposit RM5,000 manakala Mohd Izzam dikenakan jaminan sebanyak RM10,000 dengan deposit RM3,000 masing-masing bersama seorang penjamin tempatan.

Kedua-dua tertuduh juga diarahkan melaporkan diri ke pejabat SPRM setiap dua bulan sekali dan pasport diserahkan kepada mahkamah.

Pendakwaan dikendalikan oleh  Pegawai Pendakwa Suruhanjaya Pencegahan Rasuah Malaysia (SPRM), Micheal Joimin manakala tertuduh diwakili peguam, Mohd Azhier Arisin.

Terdahulu, mahkamah menetapkan 8 September sebagai tarikh sebutan semula kes untuk serahan dokumen.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Di Sabah Bukan Mesyuarat Di KL, Kerajaan Sabah Ok

KOTA KINABALU: Ketua Menteri, Datuk Seri Mohd. Shafie Apdal tidak pernah menyertai mesyuarat bersama pemimpin tertinggi UMNO, Pas serta Presiden Parti Pribumi Bersatu Malaysia (Bersatu) di Kuala Lumpur pagi ini seperti yang dilaporkan sebuah portal berita.

Mohd. Shafie sebaliknya berada di pejabatnya di Pusat Pentadbiran Negeri Sabah (PPNS) sepanjang hari ini untuk menjalankan tugas rasmi beliau.

Kira-kira pukul 11 pagi tadi, beliau menerima kunjungan hormat daripada Pesuruhjaya Polis Sabah, Datuk Zaini Jass yang baru dilantik ke jawatan itu menggantikan Datuk Omar Mammah minggu lalu.

“Ketua Menteri tidak pernah menghadiri apa-apa mesyuarat di Semenanjung kerana beliau berada di pejabatnya di PPNS, bertugas seperti biasa.

“Laporan portal berita mengatakan Ketua Menteri bermesyuarat bersama Muhyiddin dan pemimpin tertinggi parti politik yang lain tidak betul, dari mana mereka mendapatkan maklumat tersebut,” kata sumber kepada Borneo Today.

Portal berita FMT hari ini melaporkan pemimpin tertinggi lima parti iaitu UMNO, Warisan, Bersatu, Pas dan GPS bermesyuarat pagi ini untuk membentuk satu kerjasama berikutan pergolakan politik yang berlaku terutama membabitkan perpecahan Pakatan harapan (PH).

Menurut FMT lima pemimpin itu ialah Datuk Seri Dr. Ahmad Zahid Hamidi, Datuk Seri Abdul Hadi Awang, Tan Sri Muhyiddin Yassin, Datuk Patinggi Abang Johari Tun Openg dan Mohd. Shafie.

Sementara itu, ketika beberapa kerajaan negeri termasuk Melaka goyah akibat perpecahan PH, Kerajaan Sabah pimpinan Parti Warisan Sabah (Warisan) tidak akan tergugat meskipun mempunyai kerjasama dengan PH.

Ini berikutan tanpa PH yang terdiri daripada DAP dan PKR, Warisan masih memiliki 31 kerusi Dewan Undangan Negeri (DUN) Sabah iaitu jumlah yang cukup membentuk majoriti mudah sekiranya apa-apa berlaku.

Selain itu, Warisan masih mempunyai sokongan daripada Pertubuhan Pasakmomogun Kadazandusun Murut Bersatu (UPKO) yang mempunyai empat kerusi DUN.


Jangan Buat Kenyataan Sinis Desak PM Letak Jawatan

KOTA KINABALU: Pihak pembangkang tidak seharusnya membuat kenyataan sinis bagi mendesak Perdana Menteri, Tan Sri Muhyiddin Yassin meletak jawatan susulan penolakan cadangan darurat oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam.

Pengerusi UMNO Sabah, Datuk Seri Bung Moktar Radin berkata, pihak pembangkang dilihat seperti menangguk di air keruh apabila membuat kenyataan mendesak Muhyiddin meletakkan jawatan atas alasan moral berikutan penolakan cadangan darurat itu.

“Jika mereka menghormati titah Yang di-Pertuan Agong, mereka perlu ikhlas dan berjiwa besar termasuklah menyokong pembentangan Bajet 2021 yang bakal dibentangkan pada 6 November ini demi kepentingan negara dan rakyat,” katanya dalam satu kenyataan, hari ini.

Bung Moktar yang juga Timbalan Ketua Menteri Sabah berkata, adakah situasi kini memerlukan Muhyiddin perlu berundur sedangkan kepimpinan beliau diperakui oleh Yang Di-pertuan Agong dalam mengemudi negara menghadapi cabaran semasa terutamanya penularan wabak koronavirus (Covid-19).

Katanya, tuntutan beberapa pihak yang meminta Muhyiddin meletakkan jawatan hanya untuk memuaskan nafsu mereka tetapi tidak menjamin kemelut politik negara berakhir malah akan menyebabkan lebih bercelaru,

“Kita tidak menolak wujudnya beberapa kelemahan tapi ia masih boleh diperbaiki berbanding dengan apa yang ditunjukkan oleh kerajaan Pakatan Harapan (PH) yang memerintah selama 22 bulan sebelum ini,” katanya.

Menurut Bung Moktar yang juga Ahli Parlimen Kinabatangan berkata, seperti yang dijelaskan sebelum ini perbalahan politik perlu dihentikan segera ketika negara berhadapan dengan ujian penularan pandemik Covid-19 khususnya di Sabah yang menunjukkan perkembangan amat membimbangkan.

“Ketika ini, kita perlu berganding bahu tanpa mengira kerajaan atau pihak pembangkang untuk bersama-sama memerangi penularan semula pandemik Covid-19 yang telah menyebabkan kerencatan usaha pemulihan ekonomi,” kata beliau lagi.

Terdahulu, Bung Moktar turut berkata, UMNO Sabah menyambut baik titah Yang di-Pertuan Agong bahawa tiada keperluan untuk Seri Paduka Baginda mengisytiharkan darurat di Malaysia atau mana-mana bahagian di dalam negara.

“Kami menjunjung kasih di atas keputusan Seri Paduka Baginda dan Majlis Raja-raja Melayu yang menolak permohonan pengisytiharan darurat dalam menangani ancaman wabak (Covid-19),” katanya.

Sehubungan itu, beliau mengajak rakyat tanpa mengira agama, bangsa dan fahaman politik supaya menghormati keputusan Yang Di-pertuan Agong agar kestabilan dan keamanan negara terus dipelihara terutama dalam mendepani cabaran pandemik Covid-19 dan ekonomi negara demi kesejahteraan rakyat.

Semalam, Yang di-Pertuan Agong berpendapat tiada keperluan untuk Seri Paduka Baginda mengisytiharkan darurat di Malaysia atau mana-mana bahagian di dalam negara.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin dalam satu kenyataan berkata, Yang di-Pertuan Agong mempercayai keupayaan kerajaan di bawah pimpinan Muhyiddin untuk terus melaksanakan dasar dan tindakan memerangi wabak Covid-19.- SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RON97 & RON95 Naik 3 Sen, Diesel Naik 4 Sen Seliter

KUALA LUMPUR: Harga bagi setiap liter RON97 dan RON95 naik tiga sen, manakala diesel pula naik empat sen bagi tempoh 20 hingga 26 Jun ini.

Menurut kenyataan Kementerian Kewangan, berdasarkan penetapan harga runcit mingguan produk petroleum menggunakan formula Mekanisme Harga Automatik (APM), harga baharu seliter bagi RON97 ialah RM1.89, RON95 (RM1.59) dan diesel RM1.77.


Pencarum KWSP Wajar Dapat Khidmat Nasihat Kewangan Sebelum Keluarkan Simpanan

KUALA LUMPUR, 16 Mac : Sebelum membuat pengeluaran Kumpulan Wang Simpanan Pekerja (KWSP), pencarum perlu mendapatkan khidmat nasihat kewangan daripada mana-mana agensi berkaitan.

Penganalisis ekonomi dari Putra Business School Prof Madya Dr Ahmed Razman Abdul Latiff berkata ini penting, bagi memastikan golongan itu membuat keputusan sewajarnya terutama tidak menjejaskan simpanan hari tua mereka.

“Keputusan kerajaan membenarkan pengeluaran khas caruman KWSP sebanyak RM10,000 menunjukkan tanda prihatin terhadap isu yang melanda rakyat, terutama melibatkan pencarum KWSP.

“Walaupun ekonomi semakin pulih, ada beberapa kumpulan masyarakat yang masih terkesan akibat pandemik COVID-19, termasuk musibah banjir baru-baru ini.

“Namun, kerajaan perlu memastikan ada ruang dan peluang untuk pencarum mendapatkan khidmat nasihat dan bimbingan kewangan secara berterusan, sebagai contoh melalui Agensi Kaunseling dan Pengurusan Kredit (AKPK), bagi memastikan pengeluaran secara optimum dan tidak disalahgunakan,” katanya ketika dihubungi Bernama hari ini.

Kerajaan hari ini membenarkan pengeluaran khas caruman KWSP sebanyak RM10,000, bagi meringankan beban Keluarga Malaysia yang masih terkesan susulan pandemik COVID-19.

Perdana Menteri Datuk Seri Ismail Sabri Yaakob berkata walaupun keputusan itu sukar dibuat kerana melibatkan simpanan hari tua rakyat, pengeluaran khas itu adalah jalan tengah dalam mengimbangi antara keperluan mendesak hari ini dan simpanan masa hadapan.

Bagaimanapun, Ismail Sabri merayu kepada pencarum supaya mengekalkan simpanan mereka kecuali keadaan benar-benar mendesak, dan berharap mereka membuat pertimbangan sewajarnya sebelum melakukan pengeluaran, demi masa depan.

Sementara itu, pakar ekonomi Universiti Tun Abdul Razak (UniRazak) Prof Emeritus Dr Barjoyai Bardai berkata pencarum juga perlu memikirkan keperluan sebenar, sebelum membuat pengeluaran kerana ia melibatkan kesan jangka panjang kedudukan kewangan mereka selepas bersara.

Beliau berkata di Malaysia, 35 peratus rakyat kurang pengetahuan mengenai pengurusan kewangan, manakala 65 peratus langsung tiada pengetahuan berkaitan aspek berkenaan.

“Ada pencarum yang merasakan pengeluaran (KWSP) adalah hak mereka tanpa memikirkan masa hadapan…mereka fikir jangka pendek sahaja. Kalau boleh, elaklah keluarkan. Cuma realitinya memang ada kumpulan rakyat yang amat memerlukan (pengeluaran KWSP).

“Justeru kerajaan perlu melihat perkara ini dengan lebih terperinci, termasuk menyediakan khidmat nasihat sama ada secara formal atau pun tidak formal, termasuk memberi khidmat kaunseling kepada pencarum, bergantung kepada keperluan mereka,” katanya.

Bagi pekerja swasta Mariam Abdul Rahman, 38, ‘khabar gembira’ itu telah lama dinantikan bagi menjelaskan tunggakan pinjaman perumahan, yang gagal dijelaskan akibat kekangan kewangan.

“Tambah menyukarkan, suami juga kehilangan pekerjaan ketika PKP (Perintah Kawalan Pergerakan), selain nama disenarai hitam,” katanya.

Pengumuman itu turut mendapat reaksi positif orang ramai yang membanjiri ruangan komen Facebook Perdana Menteri, dengan ucapan syukur dan terima kasih.

Pengguna Facebook dengan nama akaun Hasni Abd Ghani, menzahirkan rasa lega dengan kebenaran itu yang sedikit sebanyak membantu mengurangkan kesusahan dan keperitan hidup mereka yang terkesan.

“Moga langkah ini memberikan nafas baharu bagi mereka yang betul-betul kesempitan untuk menempuhi kehidupan seterusnya,” katanya.

Monica Leong Peik See pula menyatakan “Akhirnya ia dibenarkan! Syukur pada Tuhan.” – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak Maut Tercekik Gula-Gula

LABUAN: Seorang kanak-kanak lelaki berusia empat tahun maut dipercayai akibat tercekik gula-gula jenis jeli di rumahnya di Kampung Batu Manikar, di sini, kelmarin.

Dalam kejadian kira-kira jam 9 malam itu, mangsa disahkan meninggal dunia ketika dalam perjalanan ke Hospital Labuan.

Ketua Polis Daerah Labuan, Superintendan Muhamad Farid Ahmad, berkata pihaknya menerima maklumat mengenai kejadian itu selepas dihubungi pihak Hospital Labuan.

Katanya, siasatan awal terhadap ibu kanak-kanak terbabit memaklumkan bahawa pada hari kejadian ketika berada di rumah, mangsa meminta gula-gula jenis jeli.

“Selepas mangsa memakan gula-gula berkenaan, wanita itu mendapati anaknya tercekik.

“Ibu kanak-kanak terbabit kemudian berusaha mengeluarkan gula-gula itu daripada kerongkong anaknya (mangsa) tetapi gagal,” katanya dalam kenyataan media, hari ini.

Muhamad Farid berkata, wanita itu mengambil keputusan untuk membawa mangsa ke Hospital Labuan untuk tindakan lanjut.

“Setiba di Wad Kecemasan Hospital Labuan, pemeriksaan lanjut terhadap mangsa dijalankan dan didapati kanak-kanak terbabit meninggal dunia.

“Pihak hospital akan menjalankan bedah siasat selepas analis ‘sample spacemant’ mangsa diperoleh sama ada positif COVID-19 atau pun tidak,” katanya.

Katanya, kes diklasifikasikan sebagai mati mengejut.- BH Online

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Peniaga ‘Sinalau Bakas’ Pula Kena Kompaun RM50,000

KOTA KINABALU: Selepas tiga peniaga di Kelantan dikompaun RM50,000, kini seorang lagi peniaga di Sabah menerima nasib sama.

Kali ini membabitkan seorang peniaga babi hutan panggang yang lebih dikenali sebagai “sinalau bakas” di Jalan Sulaman, dekat sini, pada 26 April lalu.

Rayner Longtin, 32, berkata kejadian itu berlaku kira-kira 10 malam, ketika operasi gerainya ditutup.

“Semua barang kami sudah disimpan di dalam stor, termasuk kod QR MySejahtera, alat pemeriksaan suhu serta buku catatan kehadiran pelanggan.

“Ketika itu, ada beberapa pelanggan masih berada di dalam gerai, tetapi mereka sudah mendaftar sebelum makan di situ dan dalam masa sama juga, dua rakan saya datang ke gerai untuk menghantar saya pulang.

“Dua rakan itu menunggu saya untuk dihantar pulang dan saya belum boleh beredar kerana masih ada pelanggan (sedang makan) di dalam gerai,” katanya kepada FMT.

Rayner berkata, tiba-tiba beberapa anggota polis datang dan meminta beliau mengeluarkan kad pengimbas MySejahtera, alat pemeriksaan suhu serta buku catatan kehadiran pelanggan.

“Saya akurlah, yalah mereka kan pihak berkuasa, walaupun saya tidak tahu apa tujuan mereka meminta saya berbuat demikian kerana gerai saya sudah ditutup.

“Mereka kemudian mengeluarkan kompaun RM50,000 kepada saya dan masing-masing RM10,000 kepada dua rakan saya yang mahu menghantar saya pulang.”

Katanya, kira-kira lima hingga enam pelanggan yang sedang makan di gerainya tidak dikenakan kompaun kerana mereka sudah mengimbas kos QR MySejahtera.

Bagaimanapun, beliau mempersoalkan kewajaran anggota polis mengeluarkan kompaun pada kadar tinggi itu.

“Wajarkah mereka berbuat demikian tanpa budi bicara? Di mana saya mahu mencari RM50,000 dan dua rakan saya masing-masing mahu mencari RM10,000 dalam tempoh yang singkat?

“Kami ini kais pagi makan pagi, kais petang kadang-kadang belum tentu makan, gerai itu sajalah sumber pendapatan kami.”

Rayner bersyukur ada individu prihatin yang tampil membantu diri dan dua rakannya membuat rayuan mengurangkan kadar kompaun itu serta membayarnya.

“Saya harap perkara ini tidak berulang kepada peniaga lain, terutamanya peniaga kecil macam kami.

“RM50,000 itu bukan jumlah kecil, silap-silap kalau tidak dapat kawal tekanan boleh bunuh diri.

“RM500 pun sudah cukup besar bagi saya, apatah lagi RM50,000 dan RM10,000, sekarang lagi musim pandemik cari makan pun susah.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemuda PKR Sabah Bidas Pemimpin Warisan Dakwa MoU Punca PH Kalah Di Melaka

KOTA KINABALU: Pemuda PKR Sabah membidas Naib Presiden Warisan, Junz Wong yang mendakwa antara faktor kekalahan Pakatan Harapan (PH) pada pilihan raya negeri (PRN) Melaka adalah kerana rakyat marah dengan memorandum persefahaman (MoU) yang ditandangani gabungan itu dengan Putrajaya.

Ketuanya, Razeef Rakimin, berkata, melalui dapatan umum MoU itu jelas disokong rakyat bagi memastikan kestabilan politik dalam usaha negara keluar daripada pandemik Covid-19 dan krisis ekonomi.

Malah katanya, rakyat sedia maklum MoU yang ditandatangani itu tidak mengikat PH untuk bertindak sebagai semak dan imbang serta terus menegur dan mengkritik kerajaan jika berlaku ketirisan.

“Saya yakin Wong tahu beberapa Ahli Parlimen Warisan juga menandatangani MoU berkenaan, namun terpaksa akur dengan arahan Shafie Apdal untuk Warisan tidak bersama PH menandatangani MoU berkenaan sehingga Ahli Parlimen Silam mengambil keputusan meninggalkan Warisan.

“Adakah Wong maksudkan rakyat terlalu bodoh untuk menilai baik buruk MoU yang ditandatangani?

“Harus diingat, tanpa MoU sekalipun, Warisan tetap ditolak rakyat pada PRN Sabah tahun lalu yang menyaksikan kemenangan kerajaan GRS,” katanya dalam kenyataan.

Razeef turut mempersoalkan kenyataan Wong yang mahu kepimpinan PH ditukar sedangkan Warisan juga tewas pada pilihan raya umum (PRU) lalu.

“Umum mengetahui Warisan tewas pada PRU14 dan hanya membentuk kerajaan setelah UPKO meninggalkan BN (Barisan Nasional) dan menyokong PH serta Warisan.

“Begitu juga bila Warisan tewas pada pilihan raya kecil (PRK) Kimanis dan terbaru kerajaan Warisan ditumbangkan rakyat Sabah pada PRN tahun lalu.

“Ini jelas membuktikan majoriti rakyat Sabah tidak pernah memilih Warisan dan sepatutnya kekalahan di ketiga-tiga gelanggang PRU, PRK dan PRN sudah membolehkan Warisan menukar pucuk pimpinan parti sendiri, namun sering sibuk meminta PH menukar pucuk pimpinan bagi menutup kelemahan sendiri.

“Saya yakin jika cadangan ‘tukar pimpinan’ yang dinyatakan Wong diterjemahkan di peringkat Warisan, Warisan mampu pergi lebih jauh.” – FMT


Suami Tikam Isteri Hingga Mati Di Jalan Teluk Likas Kerana Cemburu

Kota Kinabalu, 18 Jun – Mengesyaki isterinya mempunyai hubungan sulit dengan lelaki lain dipercayai menjadi punca sang suami bertindak menikam isteri itu dengan sebilah pisau di sebuah rumah kongsi pekerja di Jalan Teluk Likas, di sini semalam.

Ketua Polis Daerah Kota Kinabalu, ACP Habibi Majinji berkata berkata dalam kejadian kira-kira pukul 2 pagi itu, mangsa yang berumur  61 tahun maut selepas ditikam sebanyak dua kali di belakang badannya oleh suaminya yang berumur 59 tahun.

Katanya pihak polis menerima maklumat kejadian berkenaan kira-kira jam 2.49 pagi dan sebaik sampai di tempat kejadian pihak polis menemui seorang wanita dalam keadaan berlumuran darah dan dalam keadaan tidak sedar di dalam rumah berkenaan.

Selepas menikam isterinya, lelaki itu telah menikam dirinya sendiri dipercayai untuk membunuh diri namun berjaya digagalkan oleh pihak polis dan berjaya ditahan, katanya dalam sidang media di sini, hari ini.

Menurutnya lelaki itu juga turut bertindak membakar rumah kongsi berkenaan namun berjaya dipadamkan dengan bantuan pihak bomba.

Beliau berkata kes itu disiasat mengikut Seksyen 302 Kanun Keseksaan kerana membunuh.


PKP: Sabah Beri Garis Panduan Pengurusan Bangunan Perumahan Bertingkat

KOTA KINABALU: Sabah menggariskan panduan pengurusan bangunan perumahan bertingkat sepanjang Perintah Kawalan Pergerakan (PKP) dilaksanakan.

Setiausaha Kerajaan Negeri, Datuk Safar Untong, berkata garis panduan berkenaan akan digunapakai sama ada bagi pengurusan bangunan bertingkat yang berdaftar (Management Corporation) atau masih di bawah pengurusan pemaju (Interim Management Corporation.

Safar berkata, menerusi garis panduan itu, semua pengurusan bangunan digesa menutup kemudahan seperti dewan, gimnasium, kolam renang, sauna, taman permainan dan surau.

“Pihak berkenaan juga wajib menyediakan cecair basmi kuman selain saringan suhu badan harus dilakukan di pondok pengawal untuk setiap penghuni, pelawat, penghantar makanan dan kemudahan ‘essential goods’ ke pembangunan perumahan.

“Pengurusan turut mesti melakukan nyah cemar semua kawasan milikan bersama seperti lobi, lif dan ruang koridor.

“Pejabat pengurusan dan perkhidmatan wakil pengurusan dibenarkan beroperasi tetapi bilangan kakitangan yang bertugas serta masa operasi perlu dihadkan bagi memastikan perkhidmatan kepada penghuni tidak terjejas,” katanya melalui kenyataan media di Kota Kinabalu.

Sementara itu, menerusi kenyataan sama Safar memaklumkan kerajaan negeri membenarkan premis pengurusan dan

perkhidmatan jenazah untuk beroperasi setiap hari bermula jam 6 pagi hingga 6 petang. – Berita Harian


Semporna dijangka terima limpahan pengunjung April depan

KOTA KINABALU: Semporna dijangka menerima limpahan pengunjung sempena perayaan jubli perak Regatta Lepa pada 26 hingga 27 April depan.

Timbalan Ketua Menteri Datuk Jaujan Sembakong yang juga pengerusi jawatankuasa pelaksana berkata pihaknya kini bersiap sedia dan yakin acara sambutan ke-25 tahun itu akan berjalan lancar dan meriah.

“Berdasarkan maklumat daripada Pejabat Daerah, seramai 3,000 pelancong datang ke Semporna pada setiap hari untuk menikmati keindahan pulau dan melakukan aktiviti scuba diving.

“Jadi, pada sambutan regatta nanti, kita manfaatkan kesempatan ini dengan mengajak mereka melihat sendiri keindahan daerah ini yang bukan sahaja terkenal sebagai syurga untuk para penggemar scuba diving, tetapi juga kebudayaan masyarakat di sini.

“Malah, pentadbiran daerah telah menjalankan perbincangan bersama operator-operator pelancong untuk meminta mereka memainkan peranan mempromosi sambutan pada kali ini.

“Apa yang pasti, kita akan bawakan kelainan pada tahun ini khusus untuk para pengunjung dari dalam dan luar negara.

“Jika dahulu, jumlah pengunjung mencecah 50 ribu orang, tetapi pada kali ini kita yakin dengan pimpinan kerajaan baharu, sambutan akan lebih meriah dan menjangkakan kehadiran pelancong yang berlipat ganda,” katanya.

Ditanya mengenai masalah kekurangan penginapan serta kesesakan lalu lintas, Jaujan yang juga Menteri Kerajaan Tempatan dan Perumahan menjelaskan, jawatankuasa berusaha sebaik mungkin untuk mengatasi masalah berkenaan dan menasihatkan agar para pengunjung datang lebih awal.

“Bagi pengunjung dari daerah berhampiran seperti Sandakan, Kunak, Lahad Datu, Tawau dan sebagainya, kita nasihatkan agar bergerak lebih awal dan mengelak tiba di pekan pada waktu puncak.

“Sementara, bagi penduduk Semporna yang tinggal berhampiran tapak sambutan, kita galakkan agar berjalan kaki atau menggunakan motosikal bagi mengurangkan kesesakan,” katanya selepas mengadakan kunjungan hormat terhadap Yang Dipertua Negeri Tun Juhar Mahiruddin, di Istana Negeri.

Menurut beliau, kunjungan itu bertujuan menyampaikan undangan kepada Juhar, di samping memaklumkan perkembangan persiapan bagi sambutan yang telah dimasukkan dalam kalendar pelancongan Sabah. – Utusan Borneo


Jururawat Dari Perak, Positif Covid-19 Di Sabah

KUALA LUMPUR: “Tiada apa saya fikirkan selepas disahkan positif Covid-19, melainkan mati,” luah jururawat, Siti Nurjannah Abu Bakar.

Siti Nurjannah, 36, adalah jururuwat Klinik Kesihatan (KK) Sitiawan, Perak yang dihantar bertugas di KK Lahad Datu, Sabah secara sukarela.

Demi tuntutan tugas, Siti Nurjannah sanggup berjauhan dengan suami, Mohd Hishamudin Ismail, 36, dan lima anaknya berusia lima hingga 10 tahun yang berada di Seri Manjung, Perak.

Namun, kecekalan wanita itu diuji apabila disahkan positif Covid-19 , Ahad lalu selepas menjalani ujian calitan pada 13 Oktober.

Berikutan itu, Siti Nurjannah tidak dapat meneruskan tugasan kerana perlu menjalani kuarantin di wad Hospital Lahad Datu sejak Ahad lalu bersama pesakit lain yang ditempatkan di situ.

Berkongsi pengalamannya, Siti Nurjannah berkata, dia mula bertugas di KK Lahad Datu pada 2 Oktober iaitu sehari selepas tiba di Sabah.

Katanya, skop tugasannya adalah membantu doktor dan pembantu perubatan melakukan saringan kesihatan menerusi ujian calitan kepada penduduk setempat terutama kawasan mempunyai kes positif.

“Dalam sehari, saya bersama pasukan perubatan melakukan saringan terhadap kira-kira 1,000 penduduk.

“Seperti petugas lain, saya tidak terkecuali daripada mengikut prosedur operasi standard (SOP) iaitu memakai pakaian perlindungan diri (PPE) lengkap.

“Saya sudah mengambil semua langkah untuk melindungi diri termasuk kerap mencuci tangan, tetapi mungkin sudah ketentuan apabila dijangkiti Covid-19,” katanya ketika dihubungi Harian Metro.

Siti Nur Jannah mengakui terkejut apabila disahkan positif Covid-19, tetapi reda dan menganggap apa yang berlaku sebagai ujian Allah.

Malah, Siti Nurjannah tidak menyalahkan sesiapa kerana sudah bersedia menghadapi kemungkinan dijangkiti penyakit itu kerana tugasannya yang saban hari terdedah dengan persekitaran dan individu daripada pelbagai latar belakang.

“Orang pertama saya hubungi selepas disahkan positif Covid-19 adalah suami dan dia menangis sebaik mengetahui keadaan saya.

“Namun, dia kembali tenang selepas saya jelaskan kepadanya keadaan saya dan setiap hari menghubunginya menerusi WhatsApp dan panggilan video untuk bertanya khabar satu sama lain.

“Saya tidak pasti sama ada anak tahu atau tidak mengenai keadaan saya kerana mereka masih kecil, cuma saya bersyukur dapat tahu dijangkiti penyakit di sini, bukan selepas pulang ke sana. Sekurang-kurangnya, saya tidak mendedahkan suami dan anak dengan risiko penyakit ini,” katanya.

Di sebalik ujian itu, Siti Nurjannah bersyukur kerana banyak menerima sokongan dan kata semangat daripada warganet selepas berkongsi kisahnya di Facebook (FB).

Katanya, apa diharapkan kini adalah kembali sembuh secepat mungkin dan dapat bertugas serta pulang ke pangkuan keluarga.

“Memang terkejut dan tak sangka hantaran di FB itu tular kerana bagi saya, ia sekadar satu luahan.

“terima kasih kepada semua rakyat Malaysia yang memberi sokongan dan mendoakan saya sembuh. Kebanyakan kiriman mesej diterima daripada penduduk Sabah yang mengucapkan terima kasih kerana sanggup datang bertugas di negeri mereka.

“Ujian ini tidak akan membuatkan saya serik untuk menabur bakti kepada masyarakat, sebaliknya lebih bersemangat dan diharapkan semua semua petugas barisan hadapan lain terus cekal menjalankan tanggungjawab dan tidak lemah semangat jika dihantar bertugas ke mana-mana kawasan berisiko,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Liew pertahan jawatan ketua cabang PKR Kota Kinabalu

KOTA KINABALU – Timbalan Ketua Menteri Sabah Datuk Christina Liew berjaya mempertahan jawatan Ketua Cabang PKR Kota Kinabalu pada pemilihan kepimpinan baharu parti itu, hari ini.

Liew yang juga Pengerusi PKR negeri memperolehi 541 undi sekali gus menewaskan pencabarnya Julian Lai yang mendapat 106 undi.

Keputusan itu diumumkan Ketua Pengawas Pusat Pemilihan PKR Cabang Kota Kinabalu Mohd Mohtar Hamzah kira-kira 4 petang tadi.

Proses pemilihan PKR bagi cabang itu yang berakhir 3 petang turut menyaksikan beberapa anggota parti bergegas ke pusat pemilihan di Sekolah Menengah Kian Kok, dekat sini, untuk membuat pengundian menerusi sistem e-undi.

Pusat pemilihan dibuka jam 8 pagi itu mencatatkan hanya seramai 1,125 daripada 6,037 anggota PKR cabang berkenaan keluar mengundi.

Sementara itu Liew ketika ditemui pemberita selepas pengumuman keputusan, berkata, beliau kehilangan lebih 400 undi pada pemilihan itu disebabkan oleh masalah teknikal menerusi sistem e-undi.

“Bagaimanapun, saya akan membuat rayuan kepada parti di peringkat pusat kerana ia disebabkan oleh masalah teknikal sistem undi,” katanya.

Dalam pada itu, pemilihan PKR di cabang Kota Kinabalu turut menyaksikan Rafizi Ramli yang bertanding jawatan timbalan presiden mengatasi pencabarnya Datuk Seri Mohamed Azmin Ali dengan kelebihan 320 undi.

Rafizi yang juga Naib Presiden PKR meraih 440 undi manakala Azmin yang merupakan penyandang jawatan itu memperolehi 120 undi.

Sebanyak 12 cabang PKR di Sabah hari ini menjalankan proses pemilihan parti bermula 8 pagi hingga 3 petang, dan 13 cabang lain akan meneruskan proses pemilihan berkenaan, esok.

PKR Sabah mempunyai kira-kira 150,000 anggota, iaitu yang kedua tertinggi selepas Selangor.


Anak Melihat Ibu Disambar Buaya

BELURAN: Kejadian wanita yang dilaporkan hilang dibaham buaya dari Kampung Banang Sugut telah disaksikan oleh anak mangsa.

Anak mangsa telah melihat ibunya disambar oleh seekor buaya yang datang dari arah Ulu Sungai Sugut ketika mereka sedang mandi di sungai berkenaan pada petang Rabu lepas.

Ketua Polis Daerah Beluran, Superintendan Kasim Muda berkata anak mangsa cuba untuk menyelamatkan ibunya itu tetapi gagal sebelum balik bagi memaklumkan kejadian itu kepada bapanya.

“Berdasarkan laporan yang dibuat saksi (anaknya), mangsa bersama saksi pergi ke sungai tersebut untuk mandi sebelum kejadian. Kejadian itu berlaku dengan pantas,” katanya.

Beliau berkata pihaknya telah menerima maklumat berhubung kejadian tersebut lebih kurang jam 9.36 malam pada Rabu.

“Sebaik menerima maklumat kejadian itu, sepasukan anggota dari Balai Polis Terusan Sugut telah melancarkan gerakan mencari dan menyelamat bersama Pasukan Bomba Beluran dan Angkatan Pertahanan Awam Malaysia.

Kasim berkata operasi mencari dan menyelamat mangsa, Peredot Kanon, 62, di sekitar kawasan kejadian masih gagal ditemui oleh pasukan penyelamat sehingga jam 5.30 petang (Khamis).

“Operasi mencari dan menyelamat akan disambung semula jam 7 pagi ini,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Yamani Hafez Kini Ahli BERSATU

KOTA KINABALU: Yamani Hafez Musa, anak sulung kepada bekas Ketua Menteri Sabah, Tan Sri Musa Aman kini menjadi ahli Parti Pribumi Bersatu Malaysia (BERSATU) selepas beberapa bulan tiada kepastian berkaitan statusnya.

Ahli Parlimen Sipitang itu menerima kad keahlian BERSATU daripada Pengerusi BERSATU, Tun Dr Mahathir Mohamad yang juga Perdana Menteri pada majlis jamuan makan tengah hari BERSATU Sabah bersama Dr Mahathir, di sini, hari ini.

Majlis jamuan itu turut dihadiri Tun Dr Siti Hasmah Mohamad Ali; Timbalan Presiden BERSATU, Datuk Seri Mukhriz Mahathir; Setiausaha Agung BERSATU, Datuk Marzuki Yahya; Ketua Pimpinan BERSATU Sabah, Datuk Hajiji Noor dan Timbalan Ketua Pimpinan BERSATU Sabah, Datuk Masidi Manjun.

Sementara itu, Setiausaha BERSATU Sabah, Datuk Seri Dr Ronald Kiandee ketika dihubungi sebentar tadi mengesahkan perkara itu.

“Pada hari ini, beliau (Yamani) diterima secara sah sebagai ahli BERSATU. Jadi, Yamani kini bukan lagi Ahli Parlimen BEBAS,” katanya.

Yamani adalah antara lima Ahli Parlimen dan lapan Ahli Dewan Undangan Negeri (ADUN) di Sabah yang keluar UMNO pada akhir tahun lalu dan menyerahkan borang permohonan menyertai BERSATU pada Februari lalu.

Bagaimanapun, empat daripada lima Ahli Parlimen itu termasuk Ronald; Datuk Abdul Rahim Bakri (Kudat), Datuk Azizah Mohd Dun (Beaufort) dan Datuk Zakaria Edris (Libaran), diterima menjadi ahli BERSATU.

Yamani bagaimanapun tidak segera diterima sebagai ahli parti itu apabila BERSATU melebarkan sayapnya di Sabah pada 6 April lalu.

Sehubungan itu, dengan penyertaan Yamani, BERSATU Sabah kini mempunyai lima Ahli Parlimen dan sembilan ADUN.


Musa Aman, 32 ADUN Harap Semakan Kehakiman Dibenarkan

KOTA KINABALU: Bekas Ketua Menteri, Tan Sri Musa Aman bersama 32 Ahli Dewan Undangan Negeri (ADUN) yang menyokongnya, bertegas untuk meneruskan perjuangan bagi membentuk kerajaan negeri baharu di Sabah.

Musa berkata, mereka menyatakan harapan agar semakan kehakiman ke atas keputusan Yang di-Pertua Sabah, Tun Juhar Mahiruddin membubarkan Dewan Undangan Negeri (DUN) akan dibenarkan mahkamah pada 17 Ogos kelak.

“Adalah menjadi harapan kami agar pihak mahkamah akan membenarkan semakan kehakiman terhadap keputusan Tuan Yang Terutama yang membubarkan DUN Sabah kerana kami percaya beliau (Juhar) telah diberi nasihat yang salah.

“Gabungan 33 ADUN yang mewakili setiap parti politik yang berada di DUN Sabah ke-15 tetap teguh dalam perjuangan demi kebenaran dan keadilan.

“Penting bagi kita untuk terus bersatu agar dapat membawa Sabah kembali ke landasan yang betul,” katanya dalam kenyataan di sini, hari ini.

Musa turut menjelaskan pendiriannya adalah untuk memulihkan semula Sabah terutama dari segi ekonomi berikutan Keluaran Dalam Negara Kasar (KDNK) Sabah mencatatkan tahap rendah sewaktu pemerintahan Parti Warisan Sabah (WARISAN).

“Laporan yang diterbitkan pada Ogos oleh Jabatan Perangkaan Malaysia baru-baru ini menekankan KDNK di Sabah mencapai tahap terendah sebanyak 0.5 peratus pada 2019.

“Pengangguran pula berada pada 5.8 peratus (yang paling teruk dalam tempoh 20 tahun) dan ini bermaksud lebih daripada 117,000 rakyat Sabah menganggur dan dilanda kebimbangan pada awal 2020 ini.

“Tambahan pula, penurunan yang mengejutkan dalam pertumbuhan KDNK di Sabah selama dua tahun berturut-turut mencatatkan 1.5 peratus pada 2018 dan 0.5 peratus pada 2019. Ini adalah sesuatu berbahaya.

“Ini amat memalukan di mana dua tahun sebelum ini kita dikenali sebagai negeri dengan kadar pertumbuhan KDNK terendah di seluruh Malaysia. Paling rendah walaupun dibandingkan dengan negeri termiskin di negara ini,” katanya.

Berikutan itu, Musa menyifatkan pertumbuhan ekonomi di Sabah mundur disebabkan kegagalan Ketua Menteri dan juga Presiden WARISAN, Datuk Seri Mohd Shafie Apdal mentadbir negeri.

“Ini bukti Mohd Shafie gagal dalam membangunkan Sabah dan melindungi kesejahteraan rakyatnya.

“Semakin lama Mohd Shafie kekal berkuasa, Sabah akan terus mundur dari segi pembangunan ekonomi kerana aktiviti perniagaan yang semakin berkurangan dan kurangnya pelaburan asing secara langsung.

“Setelah memimpin Sabah dalam empat pilihan raya umum (PRU) dan memimpin ketua kapten selama 15 tahun, kerajaan negeri yang diterajui saya berjaya menstabilkan dan memacu ekonomi tempatan ke tahap baharu.

“Kami sebagai satu pasukan telah mengangkat martabat rakyat Sabah di mata negara dan tidak ketinggalan di persada antarabangsa. Saya biarkan fakta yang sedia ada menjadi bukti terhadap semua ini,” katanya.

Musa turut mengakui perjuangannya bersama 32 ADUN itu tidak dipersetujui dan disokong kebanyakan pihak tetapi menjelaskan tujuannya semata-mata demi masa depan Sabah.

Beliau turut menyeru agar semua rakyat Sabah bersatu hati memperjuangkan matlamat sama demi membawa Sabah keluar daripada penindasan ekonomi di samping mengecapi kemakmuran.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Laluan Sementara Tak Siap, Jangan ‘Janji Tarang Bulan’, Kata Penduduk Apin-Apin

KENINGAU: Penduduk di Apin-Apin dan sekitarnya di sini yang terjejas akibat jalan runtuh di jalan Keningau-Tambunan, berhampiran Kampung Liau mengeluh kerana lencongan untuk laluan sementara kenderaan masih belum dibina sehingga kini.

Lencongan berkenaan sebelum ini dikatakan akan siap dalam tempoh seminggu selepas kejadian jalan runtuh terbabit pada 9 Nov lalu, namun yang ada ketika ini hanya laluan pejalan kaki yang turut digunakan penunggang motosikal atas risiko mereka sendiri.

Malah telah berlaku kejadian seorang penunggang motosikal terjatuh ke dalam sungai ketika melintasi laluan berkenaan dan video kejadian itu turut tular di media sosial.

Seorang penduduk Erica Rachel berkata, ketiadaan lencongan untuk laluan sementara seperti dijanjikan banyak menyusahkan penduduk di Apin-Apin dan sekitarnya.

Erica berkata, lebih-lebih lagi sesi persekolahan yang bermula minggu ini apabila pelajar termasuk kanak-kanak terpaksa berjalan kaki melintasi laluan berkenaan.

“Bayangkan biasanya perjalanan kami dari Apin-Apin ke Keningau sebelum ini hanya mengambil masa 20 hingga 30 minit, tetapi sekarang kami terpaksa menggunakan laluan alternatif di Jalan Trans Pagalan (Magatang-Ranggom Kapayan) yang mengambil masa berjam-jam.

“Kalau trafik sesak, banyak lori, kadang-kadang tiga jam baru sampai pekan (Keningau),” katanya.

Seorang lagi penduduk yang enggan disiarkan namanya berkata, penduduk di Apin-Apin dan sekitarnya sangat marah terhadap pihak berkuasa kerana sebelum ini lencongan sementara untuk laluan kenderaan dijanjikan akan siap dalam tempoh seminggu selepas kejadian jalan runtuh itu.

“Kejadian jalan runtuh ini disebabkan bencana alam, itu kami faham, tapi tindakan segera untuk laluan sementara perlu dilakukan segera.

“Saya terbaca laporan berita mengatakan (lencongan) akan siap dalam tempoh seminggu, tapi sampai sekarang belum ada, inilah dikatakan ‘janji tarang bulan’,” katanya sambil menjelaskan ‘janji tarang bulan’ bermaksud sekadar berjanji, dipetik daripada lirik lagu tempatan popular di Sabah.

Terdahulu, Pengarah Jabatan Kerja Raya (JKR) Sabah, Ali Ahmad Hamid berkata, punca runtuhan dipercayai akibat kegagalan pembetung sementara (culvert) disebabkan hujan lebat yang berterusan.

Sebelum ini juga, Pembantu Menteri Kerja Raya, Robert Tawik berkata, pihak konsesi JKR akan membina jalan lencongan bersebelahan jalan yang runtuh terbabit dan dijangka siap dalam tempoh seminggu.

Tawik turut berkata, beliau akan memohon kepada kerajaan persekutuan agar menyalurkan peruntukan bagi membina jambatan kekal di jalan terbabit.

Katanya, jika peruntukan itu diluluskan, pembinaan jambatan kekal berkenaan akan mengambil masa selama dua tahun. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga emas gagal dapat PPR

SANDAKAN: Tidak mahu membebankan sanak saudara, seorang wanita warga tua mengambil keputusan tinggal bersendirian dengan menyewa sebuah bilik kecil di Jalan Bunga Botan, di sini.

Cuma bertemankan seekor kucing dipanggil Merah, warga tua itu, Sitihara Arsad, 67, mengambil keputusan menyewa bilik yang berukuran kira-kira tiga meter panjang dan dua meter lebar selepas permohonan bagi mendapatkan rumah Projek Perumahan Rakyat (PPR) tidak berhasil.

Di ruang sempit berkenaan, ia menjadi tempat tidur, memasak dan bersolat Sitihara sejak empat bulan lalu dengan sewa RM160 sebulan, termasuk air dan bekalan elektrik.

Ketika ditemui BH, Sitihara yang berasal dari Kampung Suan Lamba, Kinabatangan, berkata dia menetap di Sandakan sejak sekian lama dan pernah berkahwin, namun berpisah dengan suami kira-kira 18 tahun lalu serta tidak mempunyai anak.

Katanya, dia pernah bekerja di bawah Jabatan Kemajuan Masyarakat (KEMAS) sebagai tenaga pengajar bagi kelas dewasa buta huruf dan bersara sejak lebih 15 tahun lalu.

“Bukan keluarga tidak bantu, tapi saya tidak mahu susahkan mereka. Saya memohon lebih lima kali untuk dapatkan PPR di sini, tapi tidak berjaya dengan alasan saya tiada suami, tiada anak dan tiada slip gaji.

“Selepas itu, saya cuba mohon dapatkan bantuan bagi Projek Perumahan Rakyat Termiskin (PPRT) untuk dibina di tanah arwah bapa di Kampung Suan Lamba pada pilihan raya lalu, tapi mungkin terhenti selepas kerajaan bertukar,” katanya.

Sitihara berkata, dia kini bergantung terhadap bantuan daripada Jabatan Kebajikan Masyarakat sebanyak RM300 sebulan dan bantuan zakat sebanyak RM200 sebulan untuk menampung kehidupan seharian dan rumah.

Katanya, beliau juga pernah memohon untuk memasuki Rumah Warga Tua, namun ditolak kerana baru berumur 52 tahun ketika itu.

“Apa yang saya harapkan supaya permohonan saya untuk mendapatkan PPR atau PPRT diluluskan supaya saya boleh tinggal dalam keadaan lebih selesa.

“Bantuan yang saya perolehi setiap bulan boleh saya guna untuk bayar sewa,” katanya. – Berita Harian


“Bunga, Terima Kasih Kerana Mencintai Anak Saya” – Bapa Ashraf Sinclair

JAKARTA: Ucapan ayah kepada Allahyarham Ashraf Sinclair, Mohamed Anthony John Sinclair sejurus berakhir pengebumian anaknya itu benar-benar menyentuh hati, lapor portal Kompas.

Mewakili keluarganya, Mohammed berterima kasih kepada semua yang hadir memberi penghormatan terakhir kepada anaknya.

Dalam ucapan yang sama, Mohammed turut merakamkan penghargaan buat menantunya, Bunga Citra Lestari (BCL) yang pernah membina kehidupan sebagai isteri kepada Allahyarham Ashraf.

“Terima kasih buat kalian semua yang hadir, begitu banyak orang di sini. Bunga (BCL) terima kasih telah mencintai anak saya,” ucap ayah Ashraf disambut dengan esakan Bunga.

Sebelum ucapan Mohammed, suasana pilu menyelebungi Tanah Perkuburan San Diego Hills, Karawangan, Jawa Barat saat jenazah Allahyarham Ashraf disemadikan.

Tangisan anak tunggal Allahyarham Ashraf hasil perkahwinan dengan Bunga, Noah Aidan Sinclair turut meruntun hati kaum keluarga dan rakan-rakan yang menghadiri majlis pengebumian aktor berusia 40 tahun itu.

Ashraf menghembuskan nafas terakhir pada awal pagi Selasa akibat serangan jantung.

Pemergian Ashraf ke negeri abadi mengejutkan seluruh peminat seni Malaysia dan Indonesia.


33 ADUN Kemuka Rayuan Beberapa Minit Selepas Keputusan Mahkamah

KOTA KINABALU, 21 Ogos: Beberapa minit selepas Mahkamah Tinggi di sini membuat keputusan mengenai pembubaran Dewan Undangan Negeri (DUN) Sabah, Tan Sri Musa Aman dan 32 lagi anggota DUN negeri itu telah mengemukakan rayuan.

Peguam Tengku Fuad Ahmad berkata, rayuan tersebut telah difailkan lima minit yang lepas.

Pesuruhjaya Kehakiman Leonard David Shim menolak permohonan 33 ahli DUN untuk mendapatkan kebenaran semakan kehakiman terhadap keputusan Yang Dipertua Negeri membubarkan  DUN pada 30 Julai.

Tengku Fuad berkata, terdapat dua perkara dalam penghakiman hari ini oleh hakim mendapati terdapat satu ‘locus standi’ untuk membawa kes semakan kehakiman, dan hakim didapati membuat penemuan bahawa Ketua Menteri Datuk Seri Mohd Shafie Apdal sebenarnya telah hilang majoriti dan mempunyai dua pilihan, sama ada untuk meletakkan jawatan atau membubarkan DUN.

“Bagaimanapun kami tidak bersetuju dengan penggunaan ayat hakim – nasihat dan mohon, kami akan membawa ini ke mahkamah rayuan sebab kami tidak melihat mohon dan nasihat sebagai satu perkara yang sama.

“Saya ingin memaklumkan yang notis rayuan telahpun dihantarkan oleh pejabat saya lima minit yang lepas. Perjuangan ini diteruskan, kami masih balum berputus asa dan anak guam saya juga tidak berputus asa,” katanya kepada media di luar kamar Mahkamah Tinggi di sini.

Sementara itu Peguam Besar Sabah Brenddon Keith Soh berkata, tidak sepatutnya ada sebarang ketidakpastian mengenai pilihan raya negeri, sama ada ia perlu diteruskan atau tidak, berikutan penghakiman hari ini.

“Mahkamah telah menolak kes terhadap responden, tiada semakan semula diberikan… untuk proses demokrasi pilihan raya negeri diteruskan, kini akan berjalan dan Suruhanjaya Pilihan Raya mempunyai tanggungjawab untuk memastikan pilihan raya negeri diadakan dalam tempoh 60 hari dari pembubarannya.

“Akhirnya, ini bukan peguam atau mana-mana pihak, kes ini, hari ini tentang menegakkan Perlembagaan Negeri Sabah, hari ini tentang rakyat Sabah, bukti demokrasi masih wujud di Sabah,” katanya.

Soh menegaskan yang mahkamah telah memutuskan pembubaran itu sah dan mengikut undang-undang, oleh sebab itu keputusan mahkamah itu seharusnya dihormati oleh semua pihak.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Kepala Gerabak Kereta Api Jabatan Keretapi Negeri Sabah Musnah Terbakar

KOTA KINABALU: Dua kepala gerabak kereta api musnah terbakar di bengkel milik Jabatan keretapi Negeri Sabah (JKNS), di sini, malam tadi.

Dalam kejadian kira-kira jam 7 malam itu, dua kepala gerabak yang terbakar dikatakan sedang dalam proses penyelenggaraan.

Pegawai Kanan Pusat Gerakan Operasi (PGO) Jabatan Bomba Dan Penyelamat (JBPM) Sabah, Agustavia Joe Guasi, berkata pihaknya menerima panggilan kecemasan berhubung kejadian berkenaan pada jam 7.59 malam.

Katanya, sebaik menerima laporan itu, sepasukan sembilan anggota dan pegawai bersama sebuah jentera serta van EMRS (Unit Bantuan Perkhidmatan Kecemasan Bomba) dikerah ke lokasi kejadian untuk membantu memadamkan api kebakaran.

“Respon dilakukan Pasukan Bomba dari Balai Bomba dan Penyelamat (BBP) Papar yang terpaksa menempuh perjalanan sejauh 21 kilometer ke lokasi kejadian.

“Setibanya di lokasi, api didapati masih marak dan operasi pemadaman segera dilakukan bagi mengawal kebakaran daripada terus merebak ke bahagian lain di bengkel milik JKNS berkenaan,” katanya dalam kenyataan media hari ini.

Agustavia berkata, api dikawal pada jam 8.39 malam sebelum ditamatkan sepenuhnya 30 minit selepas itu.

Katanya, tiada sebarang kecederaan ataupun kematian dilaporkan dan pihak forensik Jabatan Bomba dan Penyelamat Malaysia (JBPM) masih menjalankan siasatan berhubung punca dan jumlah kerugian dalam kejadian ini.

“Kepala gerabak kereta api yang terbakar dikenal pasti jenis Rail Car 2102 yang terbakar sepenuhnya, manakala sebuah lagi kereta api jenis Hitachi hanya terbakar 30 peratus,” katanya.


Pesakit Hospital Queen Elizabeth II Diselamatkan Daripada Terjun Bangunan

KOTA KINABALU: Seorang wanita yang cuba terjun dari bangunan Hospital Queen Elizabeth II (HQEII), di sini, hari ini, diselamatkan selepas berjaya dipujuk pasukan bomba.

Dalam kejadian jam 1 petang itu, mangsa berusia 30-an itu dilihat keluar daripada dari tingkat tiga bangunan berkenaan sebelum memanjat ke bahagian luar tingkap bersebelahan.

Bagaimanapun, kejadian disedari orang ramai dan kakitangan hospital yang terus bertindak menghubungi pasukan bomba untuk mendapatkan bantuan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada jam 1.16 petang.

Katanya, susulan laporan itu, sepasukan 10 anggota dan pegawai bersama sebuah jentera serta van Unit Bantuan Perkhidmatan Kecemasan (ERMS) dikerah ke lokasi kejadian.

“Sebaik tiba di lokasi kejadian, mangsa didapati masih berada di luar tingkap bangunan seorang diri.

“Pasukan bomba kemudiannya memujuk dan menenangkan mangsa supaya membatalkan hasratnya daripada terjun daripada bangunan berkenaan,” katanya dalam kenyataan media yang dikeluarkan, hari ini.

Menurutnya, mangsa seterusnya diserahkan kepada pihak hospital dan polis untuk tindakan selanjut.

Katanya, pasukan bomba kemudiannya melakukan pemeriksaan akhir sekitar kawasan bagi memastikan tiada kemerbahayaan lain sebelum operasi ditamatkan. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


134 Kes VOC Dikesan, Termasuk 13 Varian Delta Di Sabah

PUTRAJAYA: Sebanyak 134 kes baharu melibatkan varian yang membimbangkan (VOC) dengan 132 kes daripadanya adalah varian Delta (B.1.617.2) manakala dua lagi adalah varian Beta (B.1.351).

Ketua Pengarah Kesihatan, Tan Sri Dr. Noor Hisham Abdullah berkata, penemuan itu susulan kajian berterusan UKM Medical Molecular Biology Institute (UMBI-UKM), Integrative Pharmacogenomics Institute (iPROMISE-UiTM), Tropical Infectious Diseases Research & Education Centre (TIDREC-UM), Malaysia Genome Institute (MGI) dan Institute for Medical Research (IMR).

Katanya, kajian tersebut terbahagi beberapa penemuan iaitu UMBI-UKM mengenal pasti sebanyak 79 kes yang kesemuanya adalah varian Delta (B.1.617.2); iPROMISE-UiTM pula mengesan sebanyak 10 kes varian Delta (B.1.617.2).

Ini termasuk penemuan TIDREC-UM meliputi sebanyak tujuh kes varian Delta (B.1.617.2) selain MGI menemukan satu kes varian Delta (B.1.617.2) serta IMR pula sebanyak 37 kes iaitu 35 kes varian Delta (B.1.617.2) dan dua kes varian Beta (B.1.351).

“Susulan penemuan itu, jumlah kumulatif kes yang dijangkiti virus SARS-CoV-2 dikategorikan sebagai VOC dan varian berkepentingan (VOI) adalah sebanyak 2,386 kes. Daripada jumlah yang dikesan tersebut, 2,366 kes adalah VOC manakala 20 kes adalah VOI.

“Secara keseluruhan, sehingga kini, bagi VOC terdapat sebanyak 2,128 kes varian Delta; 224 kes varian Beta dan 14 kes varian Alpha,” katanya dalam satu kenyataan, hari ini.

Noor Hisham berkata, bagi kes VOI pula, terdapat sebanyak 13 kes varian Theta, empat kes varian Kappa dan tiga kes varian Eta.

Katanya, jika melihat kepada jadual kes yang dikepilkan, Pahang merekodkan dua kes baharu varian Beta, manakala semua negeri mempunyai pertambahan varian Delta dengan Johor menjadi negeri tertinggi iaitu 43 kes.

“Negeri Sembilan pula merekodkan sebanyak 18 kes; Melaka (15), manakala Kuala Lumpur, Selangor dan Sabah, masing-masing 13 kes.

“Bagi Pulau Pinang mencatatkan enam kes diikuti Pahang (empat), Sarawak (dua), manakala Kelantan, Kedah, Terengganu, Putrajaya dan Perlis, masing-masing satu kes,” katanya. – Utusan Online


Shafie Kunjungi Rumah Muhyiddin

KUALA LUMPUR: Presiden Parti Warisan Sabah (WARISAN), Datuk Seri Mohd Shafie Apdal dilihat hadir ke rumah Presiden Parti Pribumi Bersatu Malaysia (BERSATU), Tan Sri Muhyiddin Yassin di Bukit Damansara di sini, malam ini.

Beliau yang tiba sekitar jam 10.30 malam masuk ke kediaman Muhyiddin, namun keluar selepas tidak sampai seminit apabila mendapati bekas Menteri Dalam Negeri itu tiada di rumahnya.

Ketika ditanya wartawan tujuannya datang ke situ, Mohd Shafie hanya memaklumkan mahu bertanyakan mengenai perjalanan Parlimen, dipercayai merujuk pada sesi khas Dewan Rakyat bagi memilih Perdana Menteri baharu, Isnin depan.

Perdana Menteri interim, Tun Dr Mahathir Mohamad petang tadi memaklumkan mengenai sidang khas Parlimen itu, berikutan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mendapati tiada mana-mana pihak berjaya mendapat sokongan majoriti untuk membentuk kerajaan.

Ditanya sama ada WARISAN kekal menyokong Dr Mahathir susulan perkembangan terkini kemelut politik, Mohd Shafie menegaskan sokongan itu tidak berubah. “Ya, sudah tentu,” katanya ringkas sebelum meninggalkan kawasan itu.

Terdahulu, beberapa pemimpin parti dilihat hadir mengunjungi kediaman Muhyiddin sejak petang tadi, antara bekas Naib Presiden PKR, Zuraida Kamaruddin; Ahli Parlimen Bandar Tun Razak, Datuk Kamaruddin Jaffar.


Hajiji Akan Lancar Parti KDM Pimpinan Peter Anthony

KOTA KINABALU: Ketua Menteri Sabah, Hajiji Noor akan melancarkan parti Kesejahteraan Demokratik Masyarakat (KDM) pimpinan bekas Naib Presiden Warisan, Peter Anthony, pada 13 Mac ini.

Pengerusi pelaksananya, Juil Nuatim, berkata majlis pelancaran itu juga dijangka dihadiri pemimpin parti komponen Gabungan Rakyat Sabah (GRS).

“Pelancaran ini dijangka dihadiri kira-kira 200 ahli KDM dan kita hanya menjemput beberapa bahagian yang dikenal pasti.

“Kami minta maaf tidak dapat menjemput semua ahli parti kerana kita masih tertakluk kepada SOP pihak berkuasa,” katanya selepas mesyuarat jawatankuasa penganjur pelancaran parti KDM, di sini.

Peter yang juga Ahli Dewan Undangan Negeri (ADUN) Melalap, meninggalkan Warisan bersama Juil yang juga ADUN Limbahau pada 28 Dis lalu.

Parti KDM yang mendapat kelulusan Jabatan Pendaftaran Pertubuhan (ROS) telah memohon untuk menyertai GRS, tetapi belum ada keputusan muktamad mengenainya sehingga kini. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Projek Jalan Telipok-Kiulu-Rondogung-Ranau Kini 97 Peratus Siap

KOTA KINABALU, 18 Nov — Projek pembinaan jalan raya Telipok-Kiulu-Rondogung-Ranau dijangka siap lebih awal berbanding dengan jadual asal ditetapkan, kata Menteri Pembangunan Infrastruktur Sabah Datuk Peter Anthony.

”Status kemajuan pelaksanaan pembinaan projek jalan raya itu kini sudah mencapai 97.03 peratus dan ia dijangka siap sepenuhnya pada 23 Dis ini,” katanya ketika menjawab soalan Datuk Joniston Bangkuai pada persidangan Dewan Undangan Negeri (DUN) Sabah di sini, hari ini.

Joniston (PBS-Kiulu) ingin tahu bila pembinaan jalan raya Telipok-Kiulu-Rondogung-Ranau dijangka siap sepenuhnya dan adakah ia menepati jadual.

Projek pembinaan jalan raya sepanjang 60 kilometer itu dilaksanakan mulai 2016 dengan melibatkan kos RM288 juta.

Dalam pada itu, Peter ketika menjawab soalan tambahan daripada Joniston berkata, pembayaran pampasan kepada semua pemilik tanah telah dimuktamadkan dan semua tuntutan itu kini berada di peringkat akhir untuk disahkan oleh Jabatan Tanah dan Ukur (JTU) Sabah.

“Saya percaya semua pembayaran pampasan itu akan dapat dilaksanakan segera selepas mendapat pengesahan,” katanya.

Joniston ingin tahu berapa jumlah pembayaran pampasan yang sudah dikenal pasti dan bilakah ia akan dibayar kepada pemilik tanah.


JPN UTC Tawau Tutup Sehingga 29 Disember Ini

TAWAU: Operasi pejabat Jabatan Pendaftaran Negara (JPN) di Pusat Transformasi Bandar (UTC) Tawau, ditutup sementara selama 14 hari.

Pengarah JPN Sabah Khairrul Aminus Kamaruddin dalam satu kenyataan hari ini berkata, penutupan itu berkuatkuasa mulai semalam sehingga 29 Dis ini.

Katanya, pelanggan boleh menghubungi Pejabat Perkhidmatan Pelanggan (PPP), JPN Sabah di talian 088-488300, 088-488301 atau 088-488365, untuk sebarang pertanyaan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua Ahli Parlimen Diminta Serah Surat Akuan Calon PM Kepada Istana Negara Sebelum 4 Petang Esok

KUALA LUMPUR: Semua Ahli Parlimen diminta menyerahkan surat akuan calon bagi Perdana Menteri ke-9 kepada Istana Negara, lapor Bernama TV memetik Yang Dipertua Dewan Rakyat, Datuk Azhar Azizan Harun.

Tambah beliau, mereka perlu melakukan sedemikian sebelum jam 4 petang esok.

Lapor Bernama TV, beberapa ahli Dewan Rakyat mengesahkan telah menerima surat berkenaan.

Yang Dipertua Dewan Rakyat Datuk Azhar Azizan Harun telah meminta semua ahli parlimen mengemukakan surat akuan yang menyatakan dengan terang jelas calon perdana menteri ke-9. pic.twitter.com/fQh2cbAU1s


“Selamat Kembali Wahai Saudaraku,” Menitis Air Mata Adam Corrie Bila Dapat Tahu Michael Ang Peluk Islam

Seperti semua sedia maklum, pengarah drama terkenal, Michael Ang telah mengumumkan bahawa beliau telah memeluk agama Islam sejak setahun yang lalu dan baru sahaja diwar-warkan secara rasmi menerusi Instagram beliau sebentar tadi.

Adam Corrie Lee yang juga seorang pelakon terkenal mengucapkan syukur kepada Allah sehingga menitiskan air mata apabila mendapat berita tentang Michael Ang memeluk agama Islam. Adam menyiar semula entri dari Michael Ang ke Instagram beliau dan mengucapkan “selamat kembali wahai saudaraku dunia dan akhirat”.

Ini hari yang sangat indah untuk kita umat Islam kerana dapat menyambut saudara baru sebelum kita menyambut bulan Ramadhan yang mulia tidak lama lagi. Semoga Michael Ang Hai Swee bakal menjadi umat Islam yang sejati di dunia dan akhirat.


PKP 7 Negeri Dilanjutkan Hingga 4 Februari

KUALA LUMPUR: Kerajaan melanjutkan tempoh Perintah Kawalan Pergerakan (PKP) terhadap tujuh negeri yang sepatutnya tamat pada 26 Januari ini, dilanjutkan hingga 4 Februari depan.

Tujuh negeri terbabit ialah Pulau Pinang, Selangor, Wilayah Persekutuan (Kuala Lumpur, Putrajaya, Labuan), Melaka, Johor, Kelantan dan Sabah.

Menteri Kanan (Keselamatan), Datuk Seri Ismail Sabri Yaakob, berkata ia susulan perkembangan semasa dan trend peningkatan kes COVID-19 di negeri terbabit.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kenduri Tahlil, Sambutan Aidiladha Cetus Kluster Baharu Di Sabah

KOTA KINABALU: Menteri Kerajaan Tempatan dan Perumahan Masidi Manjun berkata, kluster baharu yang direkodkan di Sabah, hari ini, iaitu Kluster Lahat-Lahat di Pulau Sebatik, Tawau, dicetuskan daripada satu kenduri tahlil pada 19 Julai lalu.

Katanya, kes indeks adalah seorang lelaki berusia 31 tahun, pembantu kedai makan di Selangor yang pulang ke Tawau pada 13 Julai.

Beliau berkata, lelaki terbabit yang dikuarantin di rumahnya di kampung itu disahkan positif pada sampel hari ke-10 kemasukan dari luar negeri Sabah menerusi saringan pintu masuk antarabangsa di Lapangan Terbang Tawau.

“Setakat hari ini, 50 kontak telah disaring dan 20 kes positif dikesan termasuk satu kes baharu. Sementara itu, dua kontak didapati negatif manakala 28 lagi masih menunggu keputusan sampel kedua.

“Aktiviti pengesanan kontak masih dijalankan kerana kehadiran tetamu tidak direkodkan, malah jiran yang disaring mempunyai gejala dan berkait dengan kenduri tersebut,” katanya ketika dihubungi.

Masidi berkata, dua lagi kluster baharu yang direkodkan di Sabah, hari ini, juga dikesan di Tawau iaitu Kluster Batu Keramat dan Kluster Unipark.

Katanya, Kluster Batu Keramat dikategorikan sebagai kluster komuniti yang menular ekoran sambutan Aidiladha dengan kes indeks membabitkan lelaki warga emas berusia 77 tahun yang disahkan positif Covid-19 hasil saringan bergejala di Hospital Tawau pada 24 Julai.

“Saringan kontak rapat kemudiannya mengesan lima lagi kes positif dalam kalangan ahli keluarga dan kes hasil saringan pengiring yang disahkan positif pada 26 Julai di Hospital Tawau mempunyai kaitan epidemiologi (epid link) dengan kes indeks.

“Siasatan awal mendapati kes indeks dan keluarga telah berkumpul di Kampung Tanjung Batu Keramat pada 20 Julai bagi menyambut perayaan Aidiladha. Aktiviti pengesanan kontak rapat sedang giat dijalankan dan punca jangkitan masih dalam siasatan.

“Setakat hari ini, seramai 25 kontak telah disaring dan 18 daripadanya didapati positif termasuk 10 kes baharu, manakala dua sampel lagi negatif dan lima sampel masih menunggu keputusan,” katanya.

Beliau berkata, Kluster Unipark pula mula dikesan menerusi saringan bergejala terhadap seorang wanita berusia 39 tahun di sebuah hospital swasta pada 19 Julai.

Katanya, kes indeks yang juga pengurus cawangan syarikat Globinaco di Taman Unipark disahkan positif Covid-19 dengan keputusan RTK-Ag grading 100%.

“Saringan yang dijalankan ke atas 54 kontak mengesan 18 kes positif termasuk satu kes baharu hari ini manakala lima kontak didapati negatif dan 31 lagi masih menunggu keputusan sampel kedua,” katanya.

Terdahulu, Masidi berkata Sabah mencatat 776 lagi kes baharu, hari ini, menjadikan jumlah kumulatif kini sebanyak 82,620 kes.

Katanya, lapan kes kematian turut dilaporkan pada hari ini iaitu empat kes di Kota Kinabalu manakala Sandakan, Tawau, Lahad Datu dan Beaufort masing-masing mencatatkan satu kes.

“Sementara itu, jumlah pesakit discaj dari hospital adalah seramai 641 orang menjadikan jumlah kumulatif 75,905 orang.

“Seramai 3,795 pesakit masih menerima rawatan, iaitu 761 orang di hospital, 2,975 orang di Pusat Kuarantin dan Rawatan Berisiko Rendah (PKRC) Awam manakala 59 orang di Pusat Tahanan Sementara (PTS) atau penjara.

“Bilangan pesakit dalam ICU (unit rawatan rapi) pula ialah seramai 89 orang dan 26 orang lagi memerlukan alat bantuan pernafasan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 5,150 Kes Baharu Direkodkan Hari Ini

PUTRAJAYA: Kementerian Kesihatan melaporkan 5,150 kes baharu Covid-19 menjadikan keseluruhan jangkitan meningkat kepada 673,026 kes setakat ini.

Ketua Pengarah Kesihatan Dr Noor Hisham Abdullah berkata, Selangor mencatatkan jangkitan harian tertinggi dengan 1,914 kes.

Ini disusuli Negeri Sembilan (607), Sarawak (570), Kuala Lumpur (480), Johor (392), Kelantan (230), Kedah (228), Sabah (184), Melaka (152), Labuan (101), Pulau Pinang (99), Perak (66), Pahang (57), Terengganu (56), Perlis (8) dan Putrajaya (6).


UMNO Pecat Lokman Noor Adam

KUALA LUMPUR – Datuk Lokman Noor Adam memaklumkan dirinya telah dipecat daripada jawatan Ahli Majlis Kerja Tertinggi (MKT) UMNO sebentar tadi.

Menurutnya, beliau tetap bersama UMNO dan meneruskan perjuangannya bagi menentang Pakatan Harapan (PH) dan talibarut dalam UMNO.

“Saya dimaklumkan bahawa saya telah dipecat daripada menjadi ahli UMNO. Saya reda dengan tindakan (Presiden UMNO, Datuk Seri Ahmad) Zahid (Hamidi) ini, namun saya tetap setia kepada UMNO,” katanya dalam satu kenyataan.